ועדת העלייה, הקליטה והתפוצות, כנסת 19, פרוטוקול מספר 6, 2013-05-27 11:00

יואל רזבוזוב: בוקר טוב לכולם.

יואל רזבוזוב: אני שמח להתחיל את הישיבה ואת הדיון.

יואל רזבוזוב: קודם כל, אני רוצה לברך בוועדה הזאת את שרת הבריאות החדשה יעל גרמן.

יעל גרמן: אני מברכת את היושב-ראש.

יואל רזבוזוב: תודה, תודה.

יואל רזבוזוב: אני מאחל לך שיהיה לך הרבה הצלחה בתפקיד, אני בטוח שתצליחי.

יעל גרמן: תודה.

יואל רזבוזוב: הדיון היום הוא בנושא רופאי עולים.

יואל רזבוזוב: מבחינתי, יש כאן מצב קצת אבסורדי שמצד אחד המדינה צריכה רופאים ואנחנו שומעים את זה לא פעם.

יואל רזבוזוב: מצד שני, יש איזושהי בעיה שרופאים עולים מתקשים להיקלט במערכת כמו שצריך.

יואל רזבוזוב: אנחנו נראה פה היום מצגת של משרד הבריאות, מצגת של משרד הקליטה.

יואל רזבוזוב: נבחן את הבעיות וננסה להגיע לגיבוש של איזשהן המלצות ולראות איך אנחנו מתקדמים, איך אנחנו יכולים לשלב טוב יותר את הרופאים העולים.

יואל רזבוזוב: אני רוצה לאפשר כמה מילים לשרת הבריאות יעל גרמן.

יואל רזבוזוב: יעל גרמן, בבקשה.

יעל גרמן: קודם כל, תודה רבה לחברי חבר הכנסת יואל.

יעל גרמן: אתה צודק, נכון מאוד רק שבמשרד הבריאות אנחנו מצד אחד מחויבים לשמור על הרמה הרפואית המאוד גבוהה, ואני לא צריכה לומר לך ולחברים כאן שבאמת מדינת ישראל מצטיינת ברמה מאוד מאוד גבוהה גם של רפואה, ובעיקר של הרופאים.

יעל גרמן: ומאידך, אתה צודק שהנה יש לנו כאן מאגר רופאים, גם בארץ וגם עדיין בחו"ל, ויכול להיות שעל-ידי כך שנבטיח להם מקום עבודה אולי ניתן להביא עוד רופאים עולים מחו"ל, לאו דווקא מרוסיה אלא מכלל העולם.

יעל גרמן: האמביוולנטיות הזאת היא לפתחנו ואנחנו משתדלים להתמודד איתה.

יעל גרמן: אני אבקש ממנכ"ל משרד הבריאות להציג את המצגת, להסביר מה אנחנו עושים ומה אנחנו מתכוונים לעשות.

<רוני גמזו: קודם כל, תודה כבוד יושב-ראש הוועדה, חברי הכנסת, עמיתים למקצוע ולהסדרת המקצוע הזה.

<רוני גמזו: אני מנכ"ל שלוש שנים ואני משקיע בהקשר של כלל הרופאים העולים וגם בעלי מקצועות רפואה נוספים, לאו דווקא רופאים, בהסדרה שתאפשר כמה שיותר אנשים וכמה שיותר הקלה להיכנס לכולם לתוך מערכת הבריאות במדינת ישראל, ולא חשוב כרגע באיזה מקצוע.

<רוני גמזו: אנחנו מקיימים הידברות שוטפת עם כל ארגוני העולים יחד עם הסוכנות ומשרד הקליטה, וכל מי שרלוונטי בנושא, כל הזמן כדי לפתור כל דבר.

<רוני גמזו: לא ניתן לפתור את הכול, אבל גם בצעדים קטנים כל דבר אנחנו מבצעים.

<רוני גמזו: אנחנו עשינו גם שינויים מאוד מז'וריים שאני אתאר אותם בהמשך.

<רוני גמזו: ברשותכם, אציג את המצגת.

<רוני גמזו: שוב, היא נוגעת לאו דווקא לרופאים עולים, היא נוגעת לכל בעלי המקצועות.

<רוני גמזו: קודם כל, יש לנו קורסי הכנה לבחינה הממשלתית ברפואה.

<רוני גמזו: כאן אני נוגע ברופאים, קורסי ההכנה פתוחים לכולם.

<רוני גמזו: אנחנו מפזרים אותם.

<רוני גמזו: הקמנו עוד קורס הכנה בצפון ואנחנו מרחיבים.

<רוני גמזו: מבחינתנו, אפשרי להגדיל את קורסי ההכנה.

<רוני גמזו: אנחנו לא רוצים ליצור כאן שום צוואר בקבוק.

<רוני גמזו: עשינו עוד דבר אחד מיוחד יחד עם משרד הקליטה.

<רוני גמזו: לקורסי ההכנה היתה איזושהי מגבלה מתי אתה מגיע, אבל הקורס בנוי באיזושהי מתכונת מסוימת ויצרנו בבית-חולים "קפלן" קורס מיוחד של אותם רופאים ללא רישיון שנכשלו בבחינה מספר פעמים ויצרנו קורס שהוא ארוך יותר - גם לי היתה הזכות להרצות שם וללמד - כדי לתת להם דחיפה אמיתית והשקעה אינטנסיבית.

<רוני גמזו: בסופו של דבר, הצלחנו בהצלחה יוצאת דופן שם.

<רוני גמזו: קיבלנו שיעורי מעבר גבוהים.

<רוני גמזו: אנחנו נפתח השנה קורס נוסף באותו מתווה.

<רוני גמזו: שוב, זה מתווה שדווקא בחרנו אנשים שנכשלו מספר פעמים ונתנו להם קורס נוסף.

<רוני גמזו: נשאלנו שאלה לגבי ציוני המגן.

<רוני גמזו: באופן ברור קבענו בשנים האחרונות שציוני המגן יהיו לשלוש בחינות.

<רוני גמזו: ציון מגן - זה אומר עברת את קורס ההכנה, עברת אותו בהצלחה, קיבלת עשר נקודות לבחינה, לבחינת הרישוי.

<רוני גמזו: זה לא רק למועד הקרוב, אלא היא יכולה ללוות אותך לשלוש בחינות שתעשה אותן בהמשך.

<רוני גמזו: נשאלנו גם לגבי מועד ב' בקורסי ההכנה.

<רוני גמזו: גם הוא קיים וגם הוא אפשרי.

<רוני גמזו: בחינות לשפות - הבחינה לרפואה מתורגמת לחמש שפות, אם אני זוכר נכון.

<רוני גמזו: אבל ביתר בחינות הרישוי בחוק מקצועות רפואיים אין לנו תרגום לכל השפות.

<רוני גמזו: הנושא הזה עלה בדיון של שולחן עגול שאנחנו מקיימים עם ארגוני העולים.

<רוני גמזו: החלטנו להתחיל בתהליך.

<רוני גמזו: ראשית, אנחנו אפשרנו תרגום של מקצועות הבריאות האחרים לאנגלית.

<רוני גמזו: בנושא של סיעוד זה כמו ברפואה, זה מתורגם ליתר השפות.

<רוני גמזו: מדוע לא לתרגם כל מקצוע לכל שפה?

<רוני גמזו: כמות הנבחנים גם היא נמוכה, ובכל זאת יש איזושהי כוונה שאנשים ייבחנו בסופו של דבר באותה שפה שהם הולכים לעבוד בה בתוך תחומי מדינת ישראל.

<רוני גמזו: צריך גם לזכור שעשינו תיקון חקיקה שאמור להיות מושלם שגם רופא צריך לדעת ידע, לגלות בקיאות וידע בעברית.

<רוני גמזו: זה גם קיים באחיות.

<רוני גמזו: דבר מז'ורי נוסף שעשינו, ממש הושלם לאחרונה ומפורסם ברשומות בימים אלו.

<רוני גמזו: אני הקמתי ועדה כדי לשאול את עצמי האם הדרך שבה אנחנו בוחנים, האם בחינת הרישוי ברפואה היא הבחינה הנכונה, ומה אפשר לשפר בה.

<רוני גמזו: כי היו הרבה מאוד שאלות האם זו בחינה טובה.

<רוני גמזו: ובכל זאת, נבחנים בעולם בבחינות אחרות, האם אפשר לאמץ חלק מהבחינות האחרות?

<רוני גמזו: האם אפשר לקבוע סטנדרטים נוספים?

<רוני גמזו: הוועדה המליצה לי להכניס בחינה אמריקאית כבחינה נוספת אפשרית.

<רוני גמזו: זו בחינה ה-USMLE.

<רוני גמזו: זו בחינת הבורד האמריקאי שבה אתה מקבל את האישור להיות רופא בארצות-הברית.

<רוני גמזו: החלטנו לא על המתכונת הכוללת של הבחינה, אלא שני צעדים מתוך שלושה צעדים של הבחינה.

<רוני גמזו: זה נקרא Step1 ו-Step2.

<רוני גמזו: זה עבר תקנות בוועדת הרווחה והבריאות לפני מספר חודשים.

<רוני גמזו: כרגע זה עובר לפרסום ברשומות וכבר הודענו על החלתו.

<רוני גמזו: אני הולך להקל עוד קצת כי הצעד השני של הבחינה מורכב משני חלקים: בחינה של ידע תיאורטי ובחינה של ידע קליני.

<רוני גמזו: את הבחינה של הידע הקליני עושים בחו"ל.

<רוני גמזו: אנחנו נגיש הצעה לתיקון, נגיע לוועדה ונסביר למה אנחנו חושבים שאפשר להסתפק בבחינה התיאורטית.

<רוני גמזו: אני מקווה מאוד שוועדת העבודה, הרווחה והבריאות תסכים איתנו.

<רוני גמזו: היתה ביקורת עלינו על כך שהספרות המומלצת לבחינה לא מפורסמת ולא ממש יודעים מהו הסילבוס ומה הספרות המומלצת.

<רוני גמזו: הדברים, בסופו של דבר, מפורסמים באתר משרד הבריאות.

<רוני גמזו: הליך ערעור לגבי בחינת הרישוי ברפואה - אותה ועדה שהקמתי אמרה שזכות העיון או ההגעה לבחינה ובה אתה מעיין בבחינה יוצרת אולי בעיה, בסופו של דבר, בעמידות שאלות הבחינה, אם מישהו מבין למה אני מתכוון.

<רוני גמזו: המליצו לבטל את זכות העיון בבחינה.

<רוני גמזו: אני דחיתי את זה כדי לא להקשות, אלא כדי לתת בכל זאת אפשרות.

<רוני גמזו: יש ערעורים כמובן גם בבחינות של מקצועות הבריאות.

<רוני גמזו: בחינת רישוי אחודה - הישראלים הבוגרים בחמש הפקולטות בישראל והישראלים החוזרים והעולים נבחנים בבחינות שונות.

<רוני גמזו: הישראלים נבחנים בחמש בחינות במהלך שנה וחצי והתושבים החוזרים והעולים החדשים נבחנים בבחינת רישוי שלנו.

<רוני גמזו: אני יחד עם אותה ועדה ויחד עם הדיקנים והרבה מאוד גורמים חושבים שהדבר הנכון הוא ליצור בחינה ארצית אחודה.

<רוני גמזו: הבחינה הארצית האחודה מקובלת גם על הדיקנים בהשלכה גם על המל"ג, אבל כדי שזה יתקיים צריך לשנות מספר שינויים בחוק זכויות הסטודנט כי הבחינה תהיה במתכונת שיהיה קשה לעיין בה ולערער מכיוון שזו בחינה שאנחנו מדברים עליה, בסופו של דבר, היא בחינה במתכונת של ה-USMLE, אותה מתכונת.

<רוני גמזו: משרד החינוך הגיש כבר או הציע את זה לוועדת שרים בקדנציה הקודמת והוא אמור לחדש את ההצעה כדי שאנחנו נוכל להתקדם הלאה וליצור בחינה ארצית אחידה לכל הרופאים במדינת ישראל כי חלק מהטענות אלינו הן טענות של אפליה: האלו נבחנים בשנה וחצי חמש בחינות, ואלו צריכים הכול לעבור בבחינה אחת גדולה, ענקית שאי-אפשר לעבור אותה.

<רוני גמזו: כדי ליישר קו אנחנו הולכים על זה.

<רוני גמזו: מבחינתנו, זה נכון.

<רוני גמזו: עשינו את זה אצל הרוקחים שנה שעברה.

<רוני גמזו: העברנו בחינה ארצית לרוקחים - הצעת חוק של אריה אלדד.

<רוני גמזו: רק הרפואה נשארה המקצוע היחידי שאין בו בחינת רישוי.

<רוני גמזו: לכן מבחינתנו, זה דבר ראוי ואנחנו רוצים לבצע את זה.

<רוני גמזו: אנחנו חושבים שזה ייתן שוויון בין כולם.

<רוני גמזו: סטודנטים לרפואה בארץ - מה זה קשור לרופאים עולים?

<רוני גמזו: היתה לנו כאן גם ביקורת מצד התושבים החוזרים, ישראלים שהולכים ללמוד בחו"ל.

<רוני גמזו: הם בוגרים ישראלים לכל דבר והם טענו שקשה להם והם רוצים להתקבל לפקולטות בארץ.

<רוני גמזו: ככל שאתה מרחיב את כמות הסטודנטים ואתה מאפשר תוכניות שאתה קולט שנה שנייה, שלישית, רביעית מחו"ל, אתה כמובן משפר את המצב.

<רוני גמזו: זה מה שעשינו גם בפקולטה הצפונית בצפת.

<רוני גמזו: חלק מהביקורת שהיתה עלינו בוועדה כאן זו העובדה שאין הסדרה של הלימודים בשנה השישית, וזה קשור לאותם ישראלים שהולכים ללמוד רפואה במדינות אירופאיות, במיוחד בהונגריה, ובסופו של דבר צריכים לכתת את רגליהם כאן ולהיות נזרקים מבית-חולים לבית-חולים, מתעריף לתעריף, נושא שהוא לא מוסדר כשהם באים לעשות כאן את השנה השישית ואנחנו רוצים שהם יבואו לעשות כאן את השנה השישית.

<רוני גמזו: אני נפגשתי עם הסטודנטים ההונגרים ועם סטודנטים אחרים ממדינות אחרות כדי לשפר את הסיטואציה הזו.

<רוני גמזו: הקמנו יחד עם המל"ג ועדה בראשותה של מנכ"לית האוצר דהיום ויש המלצות איך להסדיר את זה, איך ליצור סטנדרטיזציה.

<רוני גמזו: אני כבר אומר, בעיניי יכול להיות שהם בכלל לא צריכים לשלם.

<רוני גמזו: יכול להיות שמי שמגיע שנה שישית והוא למד מספר שנים, חמש שנים, בהונגריה או באיטליה והוא בא לעשות כאן שנה שישית, יכול להיות שצריך למצוא הסדר שהוא לא צריך לשלם כי הוא ממשיך לשלם שם, הם לא מוותרים לו.

<רוני גמזו: כדי לקבל את פניהם בברכה אני חושב שזה דבר שצריך לעשות.

<רוני גמזו: אומנם זו ועדת קליטה וזה לא עולים, אבל אלו נושאים שעלו בין לבין כל הזמן בתוך הוועדה כאן, ולכן אני רואה לנכון פשוט גם לענות על זה.

<רוני גמזו: רישוי רופאים טרום עלייה - מה הסיטואציה?

<רוני גמזו: אני לא יכול לאדם שהוא מתחיל בתהליך ההתאזרחות שלו, ברגע שהוא כבר משנה דרג תושבות, אני לא יכול לתת לו מה שנקרא היתר מוגבל.

<רוני גמזו: היתר מוגבל אני יכול לתת רק למישהו במעמד תייר.

<רוני גמזו: ולכן, אנשים שהם בתהליך העלייה הם מגיעים לארץ ואז נקטע להם הזמן.

<רוני גמזו: עד שהם לא יעברו את מבחן הרישוי הם לא יכולים לעבוד, אני לא יכול לתת להם.

<רוני גמזו: הם במצב פחות טוב מתייר, זה החוק.

<רוני גמזו: אבל אולי אפשר להתחיל את התהליך יותר מוקדם, עוד ברגע שהם מגלים נכונות לעלייה ולקצר את זה, להגיש את הבקשה עוד לפני כן.

<רוני גמזו: אנחנו ישבנו עם ארגוני העולים.

<רוני גמזו: יש כאן סיפור גם של משרד החוץ, גם של משרד הקליטה.

<רוני גמזו: מתקיים כרגע פיילוט שבו אנחנו מוצאים את הפתרון איך יקבלו אישורים נוטריונים בחו"ל ויגישו את הבקשה.

<רוני גמזו: האגף למקצועות רפואיים קיבל על עצמו לטפל בבקשות עוד לפני תהליך העלייה.

<רוני גמזו: כלומר, שיש הכוונה ויש כוונה לעלות כבר אז לטפל בבקשות.

<רוני גמזו: כפי שאמרנו, חלק מהדברים האלה אני לומד ברמה האישית מארגונים רבים בפורום של שולחן עגול.

<רוני גמזו: ניסינו גם לשפר את האתר שלנו ותרגמנו אותו לכל שפה אפשרית, חוץ מספרדית, אם אני לא טועה, עדיין זה לא מתורגם, האתר של המקצועות הרפואיים.

<רוני גמזו: העברנו את כל המענה הקולי של האגף למקצועות רפואיים לכל הבריאות.

<רוני גמזו: האגף הזה היה בו עומס טלפוניה ניכר.

<רוני גמזו: היום בערך 40% מהפניות של כל הבריאות שזה 400,000 פניות בשנה, 40% מתוך זה אלה הן פניות בנושא של מקצועות רפואיים.

<רוני גמזו: המענה שם הוא 80% מענה תוך 30 שניות.

<רוני גמזו: זה הסטטיסטיקה של המענה.

<רוני גמזו: שם יש גם נציגות שכל הזמן מקבלות הדרכה בנושא הזה.

<רוני גמזו: תוכנית "מסע" היא תוכנית שאנחנו משתפים פעולה עם הסוכנות ועם משרד הקליטה בהקשר הזה, זה גם קשור.

<רוני גמזו: לגשת לבחינות הממשלתיות עדיין במעמד תייר, אבל זו תוכנית שהיא יחסית מצומצמת.

<רוני גמזו: שני דברים: האחד זה הנושא של ידיעת השפה העברית.

<רוני גמזו: זה חוק שעבר.

<רוני גמזו: רופאים ובעלי מקצועות יצטרכו להוכיח ידע בשפה העברית.

<רוני גמזו: תוקנו התקנות.

<רוני גמזו: זה נושא שהוא רלוונטי כאן.

<רוני גמזו: עוזר רופא - אני לא רוצה להיכנס לזה.

<רוני גמזו: אם זה יעלה אני אענה מה המצב כאן כי זו ועדה שעדיין לא סיימה את עבודתה.

<רוני גמזו: פשוט מגיעים אנשים מחו"ל שיש להם תואר של עוזרת אחות או אחות מומחית וכיו"ב.

<רוני גמזו: כרגע אין לנו פתרון עבורם.

<רוני גמזו: אני מעדיף לעצור כאן ואם יש עוד דברים משמעותיים אני אומר אותם בהמשך.

<רוני גמזו: יש עוד שקופית אחת.

<רוני גמזו: בואו נעצור כאן, ברשותכם.

<רוני גמזו: לאחר מכן אני אמשיך את יתר הדברים, הם די שוליים.

יואל רזבוזוב: תודה רבה למנכ"ל משרד הבריאות.

יואל רזבוזוב: שמי קלאודיה כץ אחראית תעסוקה במשרד הקליטה , בבקשה.

<קלאודיה כץ: שלום לכולם.

<קלאודיה כץ: שמי קלאודיה כץ, אחראית תעסוקה במשרד לקליטת העלייה.

<קלאודיה כץ: אני רוצה להציג את נושא רישוי רופאים בהיבט של המשרד לקליטת עלייה.

<קלאודיה כץ: קודם כל, הרקע.

<קלאודיה כץ: כידוע, בוגרי חו"ל מחויבים כאן בתהליכי רישוי בארץ, והמשרד מממן את כל תהליכי הרישוי, כל הפעולות הקשורות לכך ונדרשות מהעולים ותושבים חוזרים בוגרי חו"ל.

<קלאודיה כץ: אם אנחנו נסתכל על נתונים אז החל משנות התשעים הגיעו ארצה כ-20,000 עולים רופאים.

<קלאודיה כץ: כ- 12,000 מתוכם עברו רישוי במדינת ישראל והם מהווים כ-35% מכלל הרופאים בארץ.

<קלאודיה כץ: קצת יותר מ-4,000 מתוכם עברו את תהליך ההתמחות והם מהווים כ-26% מכלל המומחים בארץ.

<קלאודיה כץ: יש לציין שהעולים שעוברים קורסי רישוי ממומנים על-ידינו ומאורגנים בשיתוף עם משרד הבריאות ועם בתי-החולים שזכו במכרזים או מורשים לכך.

<קלאודיה כץ: אחוז ההצלחה לאחרונה מגיע ל-80%, ורק גדל גם בקורס המיוחד שדיבר עליו פרופ' גמזו.

<קלאודיה כץ: אם נסתכל על השנים האחרונות אנחנו מדברים על 1,769 עולים ותושבים חוזרים רופאים.

<קלאודיה כץ: זה ללא מדינות פטור.

<קלאודיה כץ: פרופ' גמזו, זו הכמות שפותרת לך את כל הבעיות של הרופאים.

<קלאודיה כץ: רק להעביר אותם תהליך זריז ואנחנו ניצחנו.

<קלאודיה כץ: כמה זה עולה למשרד הקליטה?

<קלאודיה כץ: כולנו יודעים שכרגע אין תקציב מדינה וכשאין תקציב מדינה אסור לנו לפעול.

<קלאודיה כץ: יש עולים שבתהליך הרישוי הארוך והמייגע נמצאים באמצע הדרך.

<קלאודיה כץ: הם נתלו בין הכיסאות.

<קלאודיה כץ: הסכומים הם כדלקמן: עולה בעל ותק 14 שנים ומעלה עולה למשרד 70,000 שקל.

<קלאודיה כץ: עולה שמתחת ל-14 שנים בתנאי שלא מחויב בסטאז' עולה למשרד הקליטה 71,000 שקל, ועולה רופא או תושב חוזר שהוא מחויב בסטאז' עולה למשרד הקליטה 167,000 שקל.

<קלאודיה כץ: מה אנחנו מממנים?

<קלאודיה כץ: לעולים אנחנו מממנים את קורס ההכנה לבחינות רישוי, את מימון לימודי עברית מתקדמת שהוא תנאי לכניסה לקורס, מימון תרגום מבחני רישוי לשפות.

<קלאודיה כץ: אנחנו מברכים על הכוונה הטובה לתרגם עוד מקצועות, אנחנו גם נשמח להיות מתוקצבים על כך כי התקציבים הולכים ונעלמים.

<קלאודיה כץ: אנחנו ממנים את דמי הקיום בקורסים ונסיעות כי העולים בזמן שהם לומדים ועדיין נשללת מהם הזכות לעבוד במקצועם חייבים להתקיים ממשהו.

<קלאודיה כץ: אנחנו מממנים את אגרת מבחן, מימון סטאז', מימון קרן קליטה, צעדים ראשוניים של העולים במערכת הבריאות שזה סופר חשוב כדי שיוכלו להשתלב בהתמחויות במקומות עבודה קבועים.

<קלאודיה כץ: מימון הסתכלות לאלה שמעל 14 שנות ותק, מחויבים בהסתכלות במקום קורס ומבחן בעל-פה במקום מבחן בכתב, ומימון חלק להתמחות שלאחרונה זה הולך ויורד.

<קלאודיה כץ: הנה, זה אפילו דהה מרוב שהתקציב נעלם.

<קלאודיה כץ: לתושבים חוזרים המימון הוא פחות מעולים, מן הסתם.

<קלאודיה כץ: זה מימון תרגום מבחני רישוי, דמי קיום בקורסים, דמי נסיעות, אגרות מבחן, סטאז', קרן קליטה, הסתכלות אם צריך, ומימון חלק מההתמחות.

<קלאודיה כץ: מה הפריסה הארצית של קורסי רישוי?

<קלאודיה כץ: באמת תודה רבה למשרד הבריאות, נענו לבקשתנו.

<קלאודיה כץ: היום יש קורסי רישוי ברחובות ובפתח-תקווה, בתי-חולים "קפלן" ו"השרון".

<קלאודיה כץ: אנחנו מתחילים השנה לעבוד עם צפת, ובדצמבר מגיעה קבוצת עולים לבאר-שבע שגם שם יהיה קורס רישוי.

<קלאודיה כץ: זה מאוד מאוד חשוב כי גם למדינה הנסיעות של העולים יעלו פחות כסף וגם יכולת לפריסה ארצית יותר גדולה.

<קלאודיה כץ: מה הם הפרויקטים המיוחדים ומה אנחנו עושים כדי לעזור למדינת ישראל לקבל יותר רופאים?

<קלאודיה כץ: קודם כל, הפרויקט המבורך "עלייה 2000".

<קלאודיה כץ: הפרויקט מתקיים יחד עם הסוכנות היהודית, משרד הבריאות ומשרד החינוך, קופת חולים כללית.

<קלאודיה כץ: פרויקט "עלייה 2000" בעצם מיועד לכלל המקצועות בהם יש כשל שוק.

<קלאודיה כץ: אם יש מקצוע בו נדרשות ידיים עובדות ואין להשיג אותן בארץ, אנחנו יחד עם הסוכנות היהודית מאתרים את המקורות עולים ובעלי המקצועות האלה בחו"ל.

<קלאודיה כץ: מביאים לשם מעסיקים עתידיים שפשוט מראיינים את העולים טרם עלייתם ואנשים נכנסים ארצה בעלייה תעסוקתית - "עלייה 2000".

<קלאודיה כץ: ההזדמנות הבאה תהיה בשנת 3000 ולכן אנחנו לא משנים את השם.

<קלאודיה כץ: אנחנו מדברים על כך שאנשים נכנסים למסלול מאוד מאוד ברור עם מגורים, עם הכשרה אם היא נדרשת בהרבה מאוד תחומים בארץ.

<קלאודיה כץ: בין היתר, בתחום הרפואה.

<קלאודיה כץ: אם אנחנו נסתכל, יש לנו באשדוד שנה רביעית ברציפות של קורס מאוד מאוד מוצלח של פרויקט "עלייה 2000" רופאים.

<קלאודיה כץ: יש לנו בקיבוץ מרחביה 14 פלוס שנה שלישית.

<קלאודיה כץ: השנה התחלנו בצפת ובבאר-שבע ובאמת מצפים להצלחה.

<קלאודיה כץ: העולים מאוד מאוד מרוצים וגם התהליך מאוד מובנה, מאוד ברור.

<קלאודיה כץ: פרופ' גמזו דיבר על הקורס המיוחד.

<קלאודיה כץ: מתוך 43 איש ב"קפלן" - השקיעו המון בנוסף לזה שעלה לנו המון כסף, אבל באמת השקיעו המון - 40 זכו לרישיון והשתלבו במערכת הבריאות.

<קלאודיה כץ: היה גם קורס מיוחד ב"אסף הרופא" לתחום ההרדמה.

<קלאודיה כץ: הלכנו על התחום שמאוד נדרש בארץ ואמרנו לעולים: מי שיהיה מוכן לעשות התמחות בהרדמה, אנחנו מממנים את הקורס.

<קלאודיה כץ: היו 16 איש, 16 איש עושים היום התמחות בהרדמה.

<קלאודיה כץ: נעבור כרגע לבעיות.

<קלאודיה כץ: הבעיות האמיתיות הן באמת תהליך קשה ומורכב.

<קלאודיה כץ: אם בכוונת משרד הבריאות לעשות בחינה אחידה לעולים ותושבים חוזרים, המשמעות היא להרוג את העולים.

<קלאודיה כץ: אם ניקח את כולנו היום ונצפה מאיתנו שאנחנו נעשה בגרות בתנ"ך או בהיסטוריה, אני בספק גדול שכל המכובדים כאן יעשו את זה ברמה גבוהה.

<קלאודיה כץ: אני חושבת שאין להשוות ילדים שהרגע יצאו מספסל הלימודים לאנשים מנוסים, מומחים, שעבדו בתחום הרפואה ויכולים לתרום למדינה.

<קלאודיה כץ: זה פשוט יקטין בצורה היסטרית הצלחות של העולים במבחני רישוי, ולא בצדק.

<קלאודיה כץ: הדבר השני שצריך להגיד הוא שבאמת יש הצלחות והכול טוב ויפה, אבל זה לא קורה לבד.

<קלאודיה כץ: המאמצים המשותפים והמימון של הדברים מאוד חשוב.

<קלאודיה כץ: העברית - ב-2010 על-פי ההצעה המשותפת של משרד הבריאות יחד עם חבר הכנסת אריה אלדד עלתה סוגיית ידיעת העברית.

<קלאודיה כץ: זה באמת מאוד חשוב.

<קלאודיה כץ: גם הילדים שלי היום מתלוננים לרופא בעברית ומאוד חשוב שרופאים ידעו עברית.

<קלאודיה כץ: יחד עם זאת, ישנה בעיה מאוד רצינית.

<קלאודיה כץ: עולים ממדינות פטור במיוחד שעד כה מיום הנחיתה בארץ הם נכנסים למקום עבודה ומילאו את השורות, גם מומחים, היום נדרשים למבחני עברית, גם יתר העולים.

<קלאודיה כץ: על רקע המחסור הכל כך גדול ברופאים במדינת ישראל, ומדובר בתקנות, לא מדובר בחוק, אפשר להחליט שאכן צריך לעשות מבחן בעברית, אכן צריך להכיר את השפה העברית.

<קלאודיה כץ: אבל אפשר לתת להם שנה, ובאותה שנה, שנת העבודה, להתחיל להתפרנס כי ברגע שאין לאדם רישיון על-פי החוק הוא עושה עבירה פלילית אם הוא עובד כרופא, אף אחד לא ייקח אותו.

<קלאודיה כץ: מצד שני, אין לו ממה להתקיים.

<קלאודיה כץ: אני לא מדברת על זה שההחלטה הזאת מגדילה אוכלוסייה, דרישת קורס ידיעת העברית שאנחנו מחויבים בה, בכמה מיליונים שקלים יפים למשרד הקליטה.

<קלאודיה כץ: אבל אם אפשר לאפשר לרופאים העולים האלה לעמוד בדרישות מבחני העברית, אבל לעמוד כעבור שנת העבודה, מישהו ייגש מיד למבחן ומי שיצבור את הכוחות וייגש במהלך השנה, אנחנו יותר מנשמח.

<קלאודיה כץ: הדבר הנוסף שהוא היסטרי מבחינתנו זה הנושא של מתמחים.

<קלאודיה כץ: אנחנו מדברים על כך שעולים רופאים שמסיימים קורסי רישוי כאלה ואחרים ועוברים בהצלחה את מבחן הרישוי הם הופכים לא מומחה, לא מתמחה.

<קלאודיה כץ: ראינו שרק שליש מהם מצליחים בהתמחויות.

<קלאודיה כץ: זה לא סוד שלא מעט רופאים עולים שצברו ניסיון - רופא גניקולוג שעבד שש שנים, אותו מרדים שעבד עשר שנים וכן הלאה וכן הלאה - המומחיות שלהם לא מוכרות על-ידי מדינת ישראל.

<קלאודיה כץ: הוא מתחיל ברישוי מראשית.

<קלאודיה כץ: לכן אנחנו הרבה פעמים מפנים את העולים לגשת להתמחות בתחום שנדרש היום בארץ ושקיים ושזמין.

<קלאודיה כץ: לפעמים זה יותר פריפריה, לפעמים זה יותר תחומים פחות מעניינים את בוגרי הארץ בשל מורכבות של ההתמחות.

<קלאודיה כץ: למשל, כירורג כללי שצריך ללמוד שש שנים וללמוד את כל חלקי הגוף לעומת מישהו אחר שהוא עושה התמחות קלה יותר.

<קלאודיה כץ: לכן, אנחנו מבקשים לדאוג ולהבטיח לעולים יכולת להיכנס למערכת הבריאות לעשות התמחות בכמות גדולה יותר באמת על-פי אלה שמעוניינים לעשות כך.

<קלאודיה כץ: אין מנוס אלא ששני שרים יפנו למשרד האוצר ולדאוג להקצאת 200 תקנים כי אנחנו יודעים שהבעיה היא לא כסף.

<קלאודיה כץ: הבעיה היא כסף, הבעיה היא גם תקנים ודיברנו על זה המון שבטח הכסף, אבל גם תקנים.

<קלאודיה כץ: כי עם כסף ובלי תקנים לעולים לא ייכנסו למערכת.

<קלאודיה כץ: התקנים האלה צריכים להיות גם נזילים.

<קלאודיה כץ: משרד הבריאות יגיד איפה הוא צריך, השנה בעפולה ומחר בבאר-שבע.

<קלאודיה כץ: עולה סיים את ההתמחות, התקן התפנה ומשרד הבריאות יגיד: היום אני צריך ב"אסף הרופא", למשל.

<קלאודיה כץ: אנחנו נעמיד את הרופאים העולים כך שהם יעמדו במיני מכרז לנושא הזה.

<קלאודיה כץ: זה יפתור גם את הבעיה של מדינת ישראל מבחינת המתמחים שזה גם ידיים עובדות וזה גם רופאים שנדרשים, וגם מבחינת העולים זה יפתור להם את הבעיה כי היום אנחנו נמצאים במצב שחסרים מרדימים.

<קלאודיה כץ: אבל אני ישבתי כאן בוועדה הזאת ב-2000 וצעקתי וצרחתי.

<קלאודיה כץ: לא צריך לקחת מרדימים ולשלוח אותם להתמחות בגריאטריה.

<קלאודיה כץ: הרי מה שאנחנו עושים, אנחנו לוקחים את האנשים שעברו, ועוד נשלח אותם למבחן של בוגרי הארץ אז בכלל נהרוג אותם.

<קלאודיה כץ: אבל לוקחים אנשים שבאו עם ידע ומקצוע לארץ ואז מתחילים מאפס, מתחילים מבראשית, ומצטרפים לכל גדוד המובטלים בארץ-ישראל.

<קלאודיה כץ: אני חושבת שאם אנחנו ניתן את האפשרות הזאת ונפנה ביחד למשרד האוצר ולנציבות ונקבל את התקנים יחד עם התקציב, נפתור את הבעיה לנצח נצחים.

<קלאודיה כץ: תודה.

יואל רזבוזוב: תודה רבה לקלאודיה.

יואל רזבוזוב: אנחנו נתייחס עכשיו להמלצות.

יואל רזבוזוב: קיימנו ישיבה כבר על זה.

יואל רזבוזוב: הדבר הראשון הוא בעיית השפה.

יואל רזבוזוב: בבקשה להסביר לנו אם אפשר או אי-אפשר ומה אנחנו צריכים לעשות כדי שאותם עולים שעברו מבחן מקצועי, ארצות ללא פטור ואלה שעם פטור, ייכנסו ישר לעבוד ובשנה הראשונה שיש להם רישיון זמני הם יעשו את המבחן הזה.

יואל רזבוזוב: האם זה אפשרי?

יואל רזבוזוב: שרת הבריאות, בבקשה.

יעל גרמן: רוני, הייתי רוצה לחלק את זה לשניים.

יעל גרמן: באשר לתקנים - אנחנו ביחד.

יעל גרמן: אין בכלל ספק, אנחנו מאוד בעד, אנחנו נפעל בעד ואנחנו ניגש למשרדי האוצר ונבקש.

יעל גרמן: אם נקבל אז בוודאי שזה יכול לפתוח פתח.

יעל גרמן: אפילו אפשר לצבוע ולבוא ולומר שהתקנים האלה מיועדים באמת לעולים חדשים.

יואל רזבוזוב: פה אנחנו יכולים להגיד שאחרי הישיבה הזאת אנחנו ננסה לפעול מול משרד האוצר להשיג את התקנים האלה כי, בסופו של דבר, זה יתרום למערכת הבריאות.

יעל גרמן: ודאי, ודאי.

יעל גרמן: באשר לשאר הבקשות, אני התחלתי ואמרתי שיש לנו בעייתיות.

יעל גרמן: האמביוולנטיות שלנו היא שמצד אחד אנחנו מחויבים לשמור על הרמה הגבוהה.

יעל גרמן: אנחנו לא יכולים לבוא ולומר: לעולים אנחנו נוותר ולישראלים לא, כי אז הם יבואו ויגידו: אוקיי, אם אתם מוותרים לעולים תוותרו גם לאלה שמגיעים מהונגריה או גם לאלה שמגיעים מברזיל.

יעל גרמן: קשה מאוד לעשות זאת.

יעל גרמן: אני מציעה, זה לא לשולחן כזה גדול.

יעל גרמן: המנכ"ל מקיים שולחן עגול בדיוק לבעיות האלו.

יעל גרמן: תעלו את הבעיות האלו.

יעל גרמן: צריך לראות, כמו שאמרתי בתחילת הדברים, איך אנחנו שומרים על הרמה ולא מוותרים, מצד אחד.

יעל גרמן: ומצד שני, פותחים פתח ומקלים על העולים.

יעל גרמן: זה כמעט לרבע מעגל, אבל אנחנו נראה אם אפשר לעשות זאת.

יעל גרמן: בעניין התקנים אנחנו בדעה אחת, ובכל השאר אני מציעה שזה יהיה דיון עם המנכ"ל.

יואל רזבוזוב: בנושא השפה אנחנו ללא ספק מסכימים שרופאים צריכים את השפה.

יואל רזבוזוב: השאלה היא ההתחשבות באותם עולים שיכולים באותו יום להגיע ולהתחיל בעבודה, או שהם נתקעים במבחן השפה ואז ממה הם מתפרנסים, איך הם ייקלטו.

יואל רזבוזוב: יכול להיות שבסוף הם יאבדו את המקצוע.

<רוני גמזו: זה שינוי חקיקה, פשוט צריך לשנות את החוק בעניין הזה.

יואל רזבוזוב: אתה אומר שזה לא תקנה, זה שינוי חקיקה.

<קלאודיה כץ: זו תקנה שעברה בוועדת - - -

<אמיר שנון: לא, התקנות הן לפטורים מהבחינה.

<אמיר שנון: החוק קובע שיש צורך בבחינה והתקנות קובעות מי יכול להיות פטור מהבחינה.

<אמיר שנון: בין היתר, אגב, מי שסיים אולפן.

<אמיר שנון: אנחנו חושבים שרצוי ששני המשרדים יעודדו השתתפות באולפנים.

<קלאודיה כץ: זה נכון, ויחד עם זאת צריך לציין שמדובר על אוכלוסייה חדשה שהתווספה לבעיה הזאת, אוכלוסיית יוצאי מדינות פטור: ארצות-הברית, קנדה, אוסטרליה, דרום אפריקה, ופשוט לתת להם את ה-delay הזה.

<קלאודיה כץ: אף אחד לא אומר לפטור אותם.

יואל רזבוזוב: לפני שאני נותן לחברי כנסת שהצטרפו לדבר, אנחנו כן שומעים פה הסכמה ממנכ"ל משרד הבריאות שמוכן לבחון את הסוגיה הזאת.

<רוני גמזו: פעם ראשונה שאני שומע את הבקשה הזאת.

<רוני גמזו: מסכימים אותי שזה פעם ראשונה?

<רוני גמזו: יש לנו שולחן עגול?

<רוני גמזו: אפשר להעלות את הבקשה הזאת בשולחן עגול.

יואל רזבוזוב: אנחנו נעזור עם כל האמצעים הפרלמנטריים במה שנוכל, כי אני חושב שזה מאוד ראוי.

יואל רזבוזוב: הצטרפו אלינו כמה חברי כנסת: יוני שטבון, דב ליפמן, נסים זאב, אברהם מיכאלי.

יואל רזבוזוב: דב ליפמן היה אחד היוזמים של הוועדה הספציפית הזאת.

יואל רזבוזוב: יוני ביקש לדבר ואחרי זה גם דב.

יוני שטבון: רק בקצרה כיוון שהאווירה פה היא חיובית, במיוחד בנושא הזה של השפה.

יוני שטבון: אנחנו ישבנו במקביל בוועדת העבודה, הרווחה והבריאות באותו נושא בהקשר החקיקתי והתקנות של משרד הבריאות בהקשר של השפה.

יוני שטבון: אני רוצה לשאול שאלה של סימולציה.

יוני שטבון: לפני 50 שנה, 30 שנה, 20 שנה, כשהאווירה היתה כזאת שמגיעים רופאים מכל העולם והשיח של העלייה והקליטה היה מאוד משמעותי, אני בטוח שההתעקשות גם בתקנות וגם בחקיקה על השפה היה יותר מופחת כי כתפיסה מדינת ישראל ראתה בעלייה צורך ומשאב אסטרטגי.

יוני שטבון: אני חושב שהיום - אני אמרתי את זה גם בוועדת העבודה והרווחה, ואני שמח פה גם על האווירה החיובית בנושא - ההתעקשות על השפה יש בה מן העניין בהיבט הזה.

יוני שטבון: אנחנו פה בפרלמנט, אנחנו צריכים להסתכל על כל ההיבטים.

יוני שטבון: גם מנכ"ל משרד הבריאות וכמובן השרה מסתכלים לא רק על הציר של הפציינט בקצה, אלא גם המשמעות של הרופאים בעלייה.

יוני שטבון: אני חושב שאם תצא מפה הכרזה שלקראת תיקון חקיקה בהקשר של מדיניות החסמים, כך אני קורא לה, שהיא חשובה מצד אחד, ומצד שני, היא יוצרת חסמים בכל מה שקשור לשפה ומבחני השפה, אני חושב שזו כבר בשורה מאוד משמעותית, כי מה שאנחנו פוגשים בשטח, ואני מדבר בעיקר העלייה הצרפתית שאני נפגש איתה בפורומים כאלה ואחרים, חסמי מבחני השפה הם מאוד מרכזיים גם בקבלת ההחלטות לעלות וגם במושג שנקרא "טיסות בואינג", שפירושו לגור בארץ ולהיות כל הזמן על הציר לחו"ל.

יוני שטבון: תודה.

יואל רזבוזוב: תודה.

יואל רזבוזוב: חבר הכנסת דב ליפמן.

דב ליפמן: קודם כל, תודה ליושב-ראש ולשרת הבריאות על כך שהיא הגיעה.

דב ליפמן: אנחנו ביקשנו את הדיון.

דב ליפמן: אני מברך את כולם על קיום הדיון.

דב ליפמן: אחרי שנבחרנו ייסדנו קבלת קהל בתוך המשרד שלנו והייתי פשוט בהלם.

דב ליפמן: יום ראשון אחרי יום ראשון הגיעו עולים חדשים עם אותו סיפור שהם רוצים להיות אחיות ודברים אחרים פה בארץ, ופשוט אין להם את האפשרות.

דב ליפמן: פניתי מיד לחברה טובה, לשרת הבריאות, והיא אמרה שהיא מוכנה לעשות מה שצריכים.

דב ליפמן: נמצאים פה נציגים והם יוכלו לספר את הסיפור שלהם, אני חושב שזה חשוב מאוד.

דב ליפמן: שרת הבריאות, אני מציע שאת תשמעי את מה שהם רוצים להגיד.

דב ליפמן: אני חושב שחייבים לעשות פה סוויץ'.

דב ליפמן: אנחנו לא רוצים לתת להם מכשולים ובעיות, אלא סוויץ' בתוך המשרד ובכל המערכת שאנחנו רוצים לעודד אותם ולעזור להם.

<רוני גמזו: לא צריך את הסוויץ', כולנו בסוויץ'.

דב ליפמן: תשמעו את הסיפורים.

דב ליפמן: יש בהם משהו.

דב ליפמן: אני לא יודע מי או מה, אבל יש איזשהו מכשול.

דב ליפמן: אנחנו לא נמצאים פה עם טענות, אנחנו רוצים לשנות.

דב ליפמן: אנחנו רוצים לשמוע את הסיפורים כי אז ישמעו באמת שיש מכשול ואנחנו כן צריכים לעשות סוויץ'.

דב ליפמן: צריך לעשות את זה כדי לעודד אותם.

דב ליפמן: אני יכול להגיד שבארצות-הברית במיוחד יש המונים, המונים, שלא חושבים אפילו עכשיו על עלייה כי הם כבר שמעו את כל הסיפורים האלה והם לא רוצים את זה.

דב ליפמן: יש להם את התפקיד שלהם עם המשכורת והם לא מוכנים אפילו להיאבק על זה.

דב ליפמן: אבל ברגע שאנחנו עושים את הסוויץ' ומעודדים אותם אנחנו לא רק נראה את אותם אלה שהם כבר פה, אלא גם את אלה שנמצאים שם.

דב ליפמן: זה גם בצרפת.

דב ליפמן: ישבתי אתמול עם הנציגים.

דב ליפמן: הם יגיעו והם רק יעזרו ויתמכו במדינה.

יואל רזבוזוב: תודה לחבר הכנסת דב ליפמן.

נסים זאב: האם אפשר לדעת מבחינת הנתונים הכלל-ארציים, לא מקרב העולים החדשים, כמה ישראלים עוברים?

נסים זאב: כמה עוזבים?

יואל רזבוזוב: אני לא חושב שזה הוכן לוועדה הזאת.

<רוני גמזו: הבוגרים הישראלים כמעט במאה אחוזים עוברים את בחינות השנה החמישית-שישית שהן בחינות סוף של כלל לימודי הרפואה.

יואל רזבוזוב: אני כן רוצה להיענות לבקשתו של חבר הכנסת דב ליפמן.

יואל רזבוזוב: אנחנו רוצים לשמוע את הסיפורים בקצרה, לאחר מכן אתן לארגונים לדבר.

יואל רזבוזוב: רבקה אורנובסקי, בבקשה.

<רבקה אורנובסקי: כבוד יושב-ראש הוועדה, שרים וחברי כנסת נכבדים, אני מודה לכם על ההזדמנות שניתנה לי לייצג את עמיתי הפיזיותרפיסטים דוברי האנגלית.

<רבקה אורנובסקי: הגעתי לכאן היום לדבר על כך שפיזיותרפיסטים שכבר קיבלו רישיון בארצות המוצא שלהם נדרשים לעבור בישראל מבחן שנכון להיום מעכב את רובם מלקבל רישיון ואף אינם מקבלים רישיון זמני שיאפשר להם לעבוד ולפרנס את משפחותיהם.

<רבקה אורנובסקי: אני מקווה שבסוף דיון זה תוכלו לעזור לי ולעמיתיי להישאר בישראל ולעבוד כפיזיותרפיסטים.

<רבקה אורנובסקי: קוראים לי רבקה אורנובסקי, אני בעלת תואר ראשון בקינזיולוגיה ותואר שני בפיזיותרפיה.

<רבקה אורנובסקי: את בחינת הרישוי הממשלתית בארצות-הברית עברתי בניסיון הראשון וקיבלתי הסמכה רשמית לעבוד כפיזיותרפיסטית.

<רבקה אורנובסקי: במסגרת הניסיון המקצועי שצברתי עבדתי בבתי-חולים מהטובים בארצות-הברית, וכן עבדתי כחמש שנים בקליניקות פרטיות לילדים.

<רבקה אורנובסקי: למרות החיים היציבים מבחינה כלכלית החלטנו בעלי ואני לעזוב את ארצות-הברית ולעלות לארץ יחד עם בתנו לפני כשנה, זאת מתוך תחושת שייכות למולדת העם יהודי ומתוך הרצון לתרום לחברה הישראלית.

<רבקה אורנובסקי: למרות ניסיוני הרב, נכשלתי בבחינת הרישוי הישראלית שנערכה בשפה האנגלית, זאת על אף שלמדתי לקראתה במשך כשלושה חודשים ובהתאם להנחיות משרד הבריאות.

<רבקה אורנובסקי: בימים אלה אני מחכה לתוצאת המבחן אליו ניגשתי בפעם השנייה.

<רבקה אורנובסקי: לקראת מבחן זה נעזרתי בחומרי הכנה שקיבלתי מסטודנטים ישראלים ואשר אינם זמינים בשפה האנגלית.

<רבקה אורנובסקי: בשל כך, כבר יותר משנה אינני עובדת.

<רבקה אורנובסקי: לאחר שנכשלתי במבחן הראשון פניתי לארגון "נפש בנפש" ולא הצלחנו לאתר פיזיותרפיסטים אשר עברו את הבחינה באנגלית.

<רבקה אורנובסקי: מתוך כך הבנו שאחוזי המעבר היו נמוכים מאוד.

<רבקה אורנובסקי: לדעתנו, יש לבחון את השאלות ותנאי המבחן ונשמח להרחיב על כך אם נתבקש.

<רבקה אורנובסקי: כמו כן, היכולת של עולים חדשים להתכונן למבחן מוגבלת מאוד בשל העובדה שקורס ההכנה היחיד מתקיים רק בערבית וחומר ההכנה למבחן נגיש רק לסטודנטים ישראלים.

<רבקה אורנובסקי: אנו מבקשים שתכירו ברישיונות שלנו כדי שנוכל לעבוד בישראל כשם שרישיונות של רופאים מארצות-הברית ואנגליה מוכרים בישראל.

<רבקה אורנובסקי: זאת בשל העובדה שתוכנית הלימודים לפיזיותרפיסטים בארצות-הברית זהה לתוכנית בישראל לפי משרד הבריאות.

<רבקה אורנובסקי: אנו עולים חדשים צעירים וכבר רכשנו את השכלתנו האקדמאית ואת המקצועות בחו"ל.

<רבקה אורנובסקי: אנו מעוניינים להשתלב בשוק העבודה בישראל.

<רבקה אורנובסקי: אך כעת בשל העובדה שאין באפשרותנו לעבוד בישראל רבים מעמיתיי שוקלים לרדת מהארץ וחלקם כבר עשו זאת.

<רבקה אורנובסקי: אחד מעמיתיי עוזב כל שנה את משפחתו למשך חצי שנה בכדי לעבוד בארצות-הברית.

<רבקה אורנובסקי: עמיתה אחרת עובדת כעוזרת בית.

<רבקה אורנובסקי: לבעלי ולי כבר הוצע לחזור לעבודתנו הקודמות במידה ונאלץ לרדת מהארץ.

<רבקה אורנובסקי: בנוסף, מצב זה יוצר חוסר מוטיבציה בקרב עולים פוטנציאליים אשר חוששים שלא תהיה להם פרנסה בארץ במשך חודשים רבים.

<רבקה אורנובסקי: לסיכום, בכדי לאפשר לנו להישאר בארץ ולעבוד במקצוע שלנו אנו מבקשים שמשרד הבריאות יכיר ברישיונות שניתנו לנו בארצות המוצא שלנו כפי שנעשה ביחס לרופאים, ולא יחייב אותנו במבחן רישוי.

<רבקה אורנובסקי: אם נדרשת בחינת רישוי אנו מבקשים לקבל רישיון זמני עד למעבר הבחינה כפי שנעשה במדינות מערביות אחרות, זאת על מנת שנוכל להתחיל לפרנס את משפחותינו ולא להזדקק לתמיכה ממשלתית.

<רבקה אורנובסקי: אנו מבקשים לקיים קורס הכנה באנגלית כפי שמתקיים עבור נבחנים דוברי ערבית.

<רבקה אורנובסקי: אם מטרת המבחן היא להוכיח שאנו כשירים לעסוק במקצוע בצורה בטוחה, כפי שמשרד הבריאות טוען, ניתן לבחון זאת על-ידי עבודה מעשית שתיעשה תחת פיקוח פיזיותרפיסטים מורשים.

<רבקה אורנובסקי: תודה רבה לכם על ההקשבה.

יואל רזבוזוב: רבקה, תודה לך.

יואל רזבוזוב: קודם כל, שיהיה בהצלחה במבחן.

יואל רזבוזוב: אני בטוח שתעברי אותו ותשתלבי.

יואל רזבוזוב: הסוגיה היא מאוד חשובה וכואבת למרות שפחות היינו מוכנים לזה.

יואל רזבוזוב: דיברנו על רופאים, פיזיותרפיסטים וכו', אבל מנכ"ל משרד הבריאות יושב איתנו כאן ואני בטוח שבשולחן העגול שיהיה לכם אתם תשתתפו ותסבירו.

יואל רזבוזוב: אנחנו ניתן לכם את כל הגיבוי האפשרי כדי שתפתרו את הבעיה הזאת.

יואל רזבוזוב: רפי מילר, בבקשה.

<רפאל מילר: שלום, תודה רבה על ההזדמנות.

<רפאל מילר: קוראים לי רפי מילר.

<רפאל מילר: למדתי תואר ראשון ושני בפסיכולוגיה חינוכית התפתחותית בניו-יורק.

<רפאל מילר: יש לי רישיון מניו-יורק, עבדתי שנה.

<רפאל מילר: ב-2010 עליתי וידעתי שכל התהליך של קבלת הרישיון פה בארץ להיות פסיכולוג ייקח הרבה זמן.

<רפאל מילר: לכן, ישר שלחתי את כל המסמכים למשרד הבריאות ולאחר כחצי שנה קיבלתי תשובה שלא כתוב בתעודת הזהות שלי שאני ישראלי.

<רפאל מילר: שוב הלכתי למשרד הפנים ושוב שלחתי מכתבים.

<רפאל מילר: לאחר עוד ארבעה-חמישה חודשים קיבלתי מכתב ממשרד הבריאות שחסר לי קורס בסטטיסטיקה ושיטת מחקר ושזה צריך להיות רק ברמה של תואר שני באוניברסיטה של חמש נקודות.

<רפאל מילר: התחלתי לחפש מקום ושני דברים קרו: קודם כל, אין קורס של חמש נקודות וגם אין מקום שרוצה לקחת אותי רק לקורס אחד.

<רפאל מילר: כולם אמרו שאם אני רוצה להצטרף אז אני צריך להצטרף לכל התואר, לא רק לקורס אחד.

<רפאל מילר: שוב שלחתי מכתבים וקיבלתי מכתב שאני יכול לקחת קורס לארבע נקודות.

<רפאל מילר: שכנעתי את אוניברסיטת תל-אביב לקחת אותי לקורס הזה.

<רפאל מילר: הקורס היה כל כך, כל כך קשה וזה לא רק בגלל השפה.

<רפאל מילר: הייתי כמו כולם בקורס.

<רפאל מילר: זה היה בתואר שני בפסיכולוגיה וכל הזמן הם דיברו על התזה.

<רפאל מילר: אני לא צריך לעשות את התזה.

<רפאל מילר: זה פשוט קורס לא רלוונטי לעבודה.

<רפאל מילר: בכל מקרה, סיימתי את הקורס ושלחתי ביולי 2011 אישור למשרד הבריאות שסיימתי את הקורס ואחרי חמישה חודשים קיבלתי את הרישיון.

<רפאל מילר: זה היה בסוף דצמבר 2012, סליחה.

<רפאל מילר: אחרי זה אני שלחתי שוב את כל המסמכים להתחלת ההתמחות ורק באפריל, לפני חודש, קיבלתי תשובה.

<רפאל מילר: שלחתי מדצמבר והם אמרו שחסרים לי שלושה קורסים ואחרי שאני אקח אחד אני כן יכול להתחיל את ההתמחות.

<רפאל מילר: הבעיה היא שוב שאין מקום שמוכן לקחת אותי לקורסים, וגם אני שמתי לב שאחד מהקורסים אני כן לקחתי ואז אני בעצם כן יכול להתחיל את ההתמחות היום.

<רפאל מילר: שוב שלחתי מכתבים למשרד הבריאות ואני מחכה לתשובה.

<רפאל מילר: שמעתי שיש איזשהן ועדות שיושבות פעם בחודשיים-שלושה.

<רפאל מילר: אני קצת תקוע.

<רפאל מילר: יש לי מזל שאני כן עובד חצי משרה בשירות הפסיכולוגי חדרה.

<רפאל מילר: זה היה על תנאי שאני אקבל את הרישיון.

<רפאל מילר: כן קיבלתי, אבל עם משכורת מאוד נמוכה.

<רפאל מילר: בשורה התחתונה, עזבתי הכול, את כל המשפחה שלי בארצות-הברית, ועליתי לארץ על מנת לעשות ממש שינויים.

<רפאל מילר: אני לא באתי להרוויח מיליון שקלים, אני מבקש עזרה כך שאני אוכל לעזור לאנשים ולילדים פה.

<רפאל מילר: תודה רבה.

יואל רזבוזוב: יופי, תודה רבה.

<רוני גמזו: אם אתם מבקשים אני יכול לענות כבר עכשיו.

<רוני גמזו: אני אתחיל עם הדובר האחרון ששמו רפי.

<רוני גמזו: רפי, קודם כל, תודה רבה.

<רוני גמזו: אני, קודם כל, מזמין את כולם ברגע שהם נתקלים בבעיה והם מרגישים שהיא לא נפתרת מספיק מהר, תמיד לכתוב למנכ"ל.

<רוני גמזו: כי התחום הזה של פסיכולוגיה ומומחים בפסיכולוגיה הוא תחום שפחות טיפלתי ופחות הוצפו אליי בעיות של עולים חדשים.

<רוני גמזו: זה חוק שונה.

<רוני גמזו: אכן, קצת יותר מורכב והאישור של קבלת המומחיות בחוק הזה יוצרת מצב שמחזירים את המומחים אפילו ללמוד פרקים מסוימים אם הם לא השלימו את הליבה.

<רוני גמזו: זה בהחלט נקבע אפילו לא על-ידי, אפילו הסמכות היא לא שלי.

<רוני גמזו: היא של מועצת הפסיכולוגים שממנה ועדות מקצועיות.

<רוני גמזו: הן אלו שנותנות את הפתרון, אבל אני יכול להשפיע.

<רוני גמזו: אני מניח שהיית בקשר עם המשרד של הפסיכולוגית הראשית.

<רוני גמזו: אני מבקש, מצבים שכאלו, ותעבירו את זה לכלל החברים, כל ארגוני העולים, תעבירו את זה, תעלו את זה דרגה למעלה.

<רוני גמזו: זה מגיע גם לשנון ושזה יגיע גם אליי - פשוט נושא שאני מתעסק בו ביום יום.

<רוני גמזו: נראה בדיוק איך לפתור את הבעיה המיוחדת שלך ואם היא מקרינה ואם זו תופעה של בעיות אחרות, לא הוצף אליי אף פעם עד כה.

<רוני גמזו: משרד הבריאות הוא המשרד המרשיין מקצועות הגדול ביותר במדינת ישראל.

<רוני גמזו: גם הרבה מקצועות וגם הרבה עוסקים.

<רוני גמזו: אין כמעט משרד שעוסק בכל כך הרבה רישיונות.

<רוני גמזו: ויותר מכך, יש גם תהליך חקיקתי בכנסת שבאים ורוצים כל הזמן מקצוע חדש ואומרים: בואו נסדיר את המקצוע הזה, ונסדיר את המקצוע הזה, ונסדיר את המקצוע הזה.

<רוני גמזו: כל המקצועות שתוארו כאן, לרבות פיזיותרפיה, שש מקצועות הבריאות הללו הוסדרו בארבע השנים האחרונות.

<רוני גמזו: ככל שמקצוע מוסדר יותר הוא יוצר, אין ברירה, חסמי כניסה, כך הוא מוסדר.

<רוני גמזו: כשאתה מסדיר אותו אתה בא ואומר: רק זה וזה וזה יוכלו לקבל את התואר הזה והזה והזה, רק זה וזה, ואז אתה לא מבדיל עולה חדש או ישראלי יליד הארץ.

<רוני גמזו: כולם באותה הגדרה.

<רוני גמזו: לדוגמה, עמדנו לפני הסדרה של המקצוע הבעה ביצירה.

<רוני גמזו: זה כמעט הוסדר בכנסת הקודמת.

<רוני גמזו: ברור שאם זה היה מוסדר זה היה יוצר שוב הרבה מאוד בעיות שכאלו להרבה מאוד עולים חדשים.

<רוני גמזו: נאמר כאן לגבי פיזיותרפיה: תכירו בעובדה שיש לי תואר מארצות-הברית.

<רוני גמזו: תנו לי פטור מבחינת הרישוי.

<רוני גמזו: זה מה שקורה כשמסדירים מקצוע.

<רוני גמזו: כשמסדירים מקצוע אין פטורים, כולם עוברים דרך מערכת רישוי אחת שבוחנת ידע.

<רוני גמזו: לגבי הבחינה בפיזיותרפיה הקודמת, אכן היא היתה עם שיעור מעבר אפסי באמת בעייתי.

<רוני גמזו: אני טוען שבבחינה שנמצאת עם שיעור מעבר שכזה צריך להיכנס פנימה, לבדוק כל שאלה, לבדוק הכול.

<רוני גמזו: ביקשתי מוועדת הבחינה לבצע את זה.

<רוני גמזו: הם ביצעו בדיקה נוספת.

<רוני גמזו: הם אמרו לי: תשמע, השאלות לא שונות מבחינות קודמות.

<רוני גמזו: אנחנו לא יודעים בדיוק מה קרה, למה דווקא כאן.

<רוני גמזו: בבחינה האחרונה שלאחריה שיעור המעבר היה 35%.

<רוני גמזו: ושוב, הם לא פתאום נתנו שאלות שונות.

<רוני גמזו: אני באמת לא יודע להסביר מה קרה שם.

<רוני גמזו: אולי זה השפיע גם עליהם, על השאלות שהם בחרו.

<רוני גמזו: אבל החוק קובע ועדת בחינה שהם אנשי מקצוע.

<רוני גמזו: הם פיזיותרפיסטים במדינת ישראל, והם קובעים את השאלות.

<רוני גמזו: הם מכינים את הבחינה.

<רוני גמזו: אני לא יכול להתערב בזה.

<רוני גמזו: אני כבר התערבתי פעם אחת, הבחינה בתזונה.

<רוני גמזו: אמרתי: תנו לי לראות האם זו בחינה קשה או לא קשה או משהו בסגנון הזה.

<רוני גמזו: לא כל כך יכולתי לתת פתרון.

<רוני גמזו: זה הנוהל שאנחנו עושים בנושא הערעורים.

<רוני גמזו: לאחר מכן עו"ד וינר אביטל תיתן לנו מושג מה הולך לקרות בשינוי באספקט הזה.

<רוני גמזו: זה נותן איזושהי אפשרות לאדם לבחון מחדש ולראות את התוצאה שלו או איפה הוא נכשל.

<רוני גמזו: שוב, אני מבקש לקבל את הדברים האלה.

<רוני גמזו: אני לא יודע לפתור את הכול, אבל אפשר.

<רוני גמזו: הגישה שלנו היא פתוחה, אנחנו רוצים להכניס יותר.

<רוני גמזו: שומרים על האיכות.

<רוני גמזו: גם אתם רוצים, בסופו של דבר, לעסוק במקצוע כשלידכם אנשים ברמה גבוהה.

<רוני גמזו: לא כל אחד מכל מדינה עם כל רישיון יכול לקבל רישיון גם בישראל.

<רוני גמזו: צריך איזושהי רמה מסוימת.

נסים זאב: האם יש אינדיקציה כמה עולים חדשים משרתים היום בפועל, הלכה למעשה, כרופאים וכאחיות?

יואל רזבוזוב: דיברנו על מספרים במצגת.

<רוני גמזו: רופאים יש לנו קרוב ל-7,000- 8,000.

<רוני גמזו: זה סדרי הגודל.

<רוני גמזו: הרוב זה עולים שבאו עם העלייה הגדולה בשנות התשעים.

<רוני גמזו: אנחנו עכשיו לא רואים מסות שכאלו.

<רוני גמזו: הם כולם כרגע בגילאי פרישה וזה חלק מהמשבר שיש לנו עם הירידה בשיעור הרופאים במדינת ישראל.

<רוני גמזו: לגבי יתר בעלי המקצוע - אין לנו את זה.

<רוני גמזו: אולי למשרד הקליטה יש את הנתונים הללו.

<רוני גמזו: אנחנו לא מבדילים ביניהם.

<קלאודיה כץ: יש 12,000 מועסקים.

נסים זאב: כמה זה באחוזים?

<רוני גמזו: אם זה 12,000 זה שליש.

<קלאודיה כץ: מכלל העובדים זה שליש, אבל מכלל העלייה יש 20,000.

<קלאודיה כץ: צריך לקחת בחשבון שהעלייה היא משנות התשעים ויש כאלו שכבר הגיעו לגמלאות, יש כאלו שהצהירו בכניסה לארץ ואולי לא השלימו את תהליך הרישוי.

<קלאודיה כץ: לגבי החקיקה האחרונה - יש לי הצעה.

<קלאודיה כץ: בנושא המקצועות שהוסדרו לאחרונה: קלינאי תקשורת, פיזיותרפיה, ריפוי בעיסוק, כמו שבמקצועות הרפואה ואחיות ורוקחות ישנם קורסים שאתם מארגנים ואנחנו מממנים, אני מוכנה להרים את הכפפה ולממן.

<קלאודיה כץ: אני מקווה שזה יסתדר עם תקציב המדינה, אבל אתם תארגנו את קורס ההכנה.

<קלאודיה כץ: ואז האנשים במקצועות החדשים שהוסדרו לאחרונה יוכלו להיעזר בקורס הכנה לרישוי, ואז גם הסילבוס יהיה ידוע מראש ולא יהיה צריך לעבור את החידון וללכת ולהגיד: תביא את זה, תביא את זה.

<קלאודיה כץ: זה יקל על העולים בצורה משמעותית.

<קלאודיה כץ: אם תארגנו - אנחנו איתכם.

<רוני גמזו: אני לא מתנגד.

<רוני גמזו: צריך לעכל את הנושא הזה ולראות האם הוא אפשרי.

<רוני גמזו: מבחינה חוקית אני יכול לתת את הנקודות?

<קריאה: אפשר, אפשר.

<קריאה: אין שום בעיה.

<קריאה: - - - ציון מגן?

<אמיר שנון: לא, היא לא מדברת על ציון מגן.

<קריאה: אם יהיה צורך בתיקון נתקן.

<קלאודיה כץ: היא מדברת גם וגם, בטח שכן.

<אמיר שנון: זה כבר מסובך יותר.

נסים זאב: אדוני היושב-ראש, שמעתי את הפסיכולוג הצעיר שלנו ואני רוצה להעיר הערה קצרה.

נסים זאב: חלק מהטלטלה המיותרת נובע מזה שלא נאמר לאותו אחד שבא לבקש בקשה כלשהי מה עליו לבצע מראש, דבר שהוא מוסדר, דבר דבור על אופניו.

נסים זאב: כל פעם נזכרים שיש עוד דבר נוסף ואחרי שנה יש עוד דבר נוסף, וכך השנים חולפות.

נסים זאב: בסופו של דבר, זה מביא לתסכול.

נסים זאב: אם הוא היה יודע מראש מה הוא צריך הוא היה מתמודד במקביל ופונה לכאן ולכאן ורואה היכן הוא נמצא.

<רוני גמזו: אני לא חושב שזו תופעה, אני לא חושב.

<רוני גמזו: אבל אני מקבל גם את ההערה שלך.

נסים זאב: אני מכיר את זה, מבשרי אחזה בנושאים אחרים.

נסים זאב: זה המדיניות שלנו.

נסים זאב: נזכרים אחרי חצי שנה שיש עוד דבר מסוים להשלים.

נסים זאב: לפעמים אף פעם זה גם לא נגמר, זה לוקח כמה שנים.

יואל רזבוזוב: חברים, אנחנו קצרים בזמן ויש עוד הרבה אנשים שרוצים לדבר אז בבקשה בקצרה.

נסים זאב: אדוני היושב-ראש, אני ממש מוותר על זכות הדיבור שלי.

נסים זאב: אמרתי רק הערת ביניים.

יואל רזבוזוב: שרת הבריאות צריכה לעזוב, היא תסכם בכמה מילים ואנחנו נמשיך.

יעל גרמן: אני מתנצלת, אני חייבת לעזוב.

יעל גרמן: יש לנו בקרוב דיון סוער על הקנביס בוועדת העבודה והרווחה.

יעל גרמן: ראשית, אני רוצה להודות גם ליושב-ראש, באמת לחברי, וגם לחבר הכנסת דב ליפמן שהוא גם כן חברי.

יעל גרמן: אני רוצה להודות לכם על הדיון כי באמת אין טוב ממשמע אוזניים.

יעל גרמן: חשוב לשמוע גם את הנתונים וגם לשמוע את מה שקרה מגוף ראשון.

יעל גרמן: אני אבקש ממנכ"ל המשרד להשתתף בשולחן העגול, ושוב, כדי לשמוע ולהציף את הבעיות.

יעל גרמן: אנחנו כבר למדנו על כמה בעיות שניתן לפתור אותן בצורה מאוד מאוד פשוטה.

יעל גרמן: ונכון, חבר הכנסת נסים זאב צודק.

יעל גרמן: צריך פשוט לכתוב נוהל ברור כדי שכל אחד שמגיע לארץ יידע.

יעל גרמן: צריך לראות עד כמה ניתן באמת לתרגם את המבחנים לשפות השונות.

יעל גרמן: לגבי כל השאר - כמו שאמרתי, מכיוון שעדיין כולנו מעוניינים לשמור על הרמה אז באשר לסוג הבחינה ורמת הבחינה, את זה אנחנו באמת נעשה בשולחן העגול כדי לראות אם ניתן ללכת לקראתכם.

יעל גרמן: אני מרימה את הכפפה יחד עם כבוד היושב-ראש, ואנחנו נפנה למשרד האוצר כדי לבקש עוד תקנים שמשמעותם עוד כסף.

יעל גרמן: כל כך חשוב שאנחנו לא נשמע את מה ששמענו כאן שאנשים ציוניים שהגיעו לארץ עם התלהבות בלב, האור כבה להם בעיניים.

יעל גרמן: אנחנו נעשה ככל יכולתנו שכל מי שהגיע הנה ורוצה לעסוק במקצועות השונים בתחום הרפואה, אכן ימצא במשרד שלנו אוזן קשבת.

יעל גרמן: נשתדל ללכת לקראתכם כדי שתישארו ותעסקו כאן במקצועות שלכם.

יעל גרמן: תודה רבה.

יואל רזבוזוב: תודה רבה לשרת הבריאות.

יואל רזבוזוב: אנחנו באמת שמחים על כך שהיא היתה כאן, הקשיבה ונענתה לבקשות, ועל זה שהיא באמת פתוחה לשמוע ולשנות.

יואל רזבוזוב: אנחנו רואים בך שותף טבעי וטוב לוועדה שלנו, לבעיות של העולים.

יואל רזבוזוב: תודה רבה לך.

<רוני גמזו: אני אשאר, אבל אני אצטרך ללכת ולהגן עליה בעוד עשר דקות.

יואל רזבוזוב: יש לנו עוד כמה דוברים.

יואל רזבוזוב: יהודה שרף מהסוכנות היהודית, בבקשה בקצרה.

<יהודה שרף: קודם כל, אדוני היושב-ראש, מגיע שאפו למשרד הבריאות ולמנכ"ל משרד הבריאות על השולחן העגול.

<יהודה שרף: השולחן הזה פתר בעיות ששנים לא נפתרו, ואני אומר את זה עם זה שיש לי נציגים שנמצאים בשולחן הזה, ובאמת כל הכבוד.

יואל רזבוזוב: אני שמח לשמוע, תודה.

<רוני גמזו: תודה רבה.

<יהודה שרף: יש לנו ממש שני נושאים שהייתי רוצה להעלות וכבר התייחסת אליהם.

<יהודה שרף: הנושא האחד הוא הפער הרפואי, בעיקר מצרפת, שאתה ודאי מודע לו ולכל הבוגרים שהם בוגרים של מוסדות חינוך שעד לפני כמה שנים לא היו אקדמיים.

<יהודה שרף: אבל החבר'ה למדו שם והם נתקלים בבעיות אמיתיות בארץ.

<יהודה שרף: נמצאים כאן נציגים משם.

<יהודה שרף: שתי בקשות שרופאים עולים מבקשים מאוד מאוד.

<יהודה שרף: האולפנים של משרד הקליטה נמצאים אצלנו בתוך מרכזי הקליטה ואנחנו מתחככים בהם.

<יהודה שרף: הנושא של רמה ג' בעברית - בבקשה שזה יהיה "מחסום" במירכאות להתמחות ולא לרישיון וזאת כדי שהרופא יוכל לפחות להתחיל גם להתפרנס ולהתחיל לעבוד.

<יהודה שרף: כשהוא יצטרך להגיע להתמחות, מקובל לחלוטין שצריך לעבור את הבחינה ברמה יותר גבוהה.

<יהודה שרף: הדבר השני, ברשותך, פרופ' גמזו, תן את הדעת על הנושא שרופא שבא משם והוא נמצא בהכשרה, יוכל בשלב מסוים להתחיל להתפרנס אפילו כעוזר רופא בבתי-החולים כי המצוקה הכלכלית שלהם היא קשה מאוד.

<רוני גמזו: קודם כל, כפי שאמרתי תודה רבה.

<רוני גמזו: לגבי רמה ג' וכיוצא בזה - אני חושב שזה גם פחות או יותר מה שקלאודיה אמרה כשהיא דיברה על שנה.

<רוני גמזו: אני צריך לבחון את זה ובפתיחות רבה, כי בואו נזכור שתקופת הסטאז' היא תקופת לימודים ועדיין מלוא האחריות לא קיימת על כתפיו של הרופא.

<רוני גמזו: אני חושב שנבחן את זה באופן חיובי.

<רוני גמזו: לגבי ההערה השנייה לגבי הפער הרפואי מצרפת - זו בעיה שניסיתי למצוא לה פתרונות יצירתיים על כך שמשרד החינוך הצרפתי יבוא ויגיד: זה תואר ראשון, וייתן לזה רה-לגיטימציה, ולא הצלחנו.

<רוני גמזו: זאת אומרת, הם לא משאירים את זה עם מעמד של תואר ראשון, ולכן הדרך היחידה לפתור את זה שינוי חקיקה, ואז החרגה.

<רוני גמזו: איך אתה מחריג דווקא את צרפת?

<רוני גמזו: יכול להיות שיש מצב כזה בעוד כמה מדינות ואז אתה צריך לעשות שינוי בכלל ואז להגיד: לא תואר ראשון.

<אביטל וינר-אומן: קורס השלמה.

<רוני גמזו: או לעשות כפי שאביטל מציעה קורס השלמה.

<רוני גמזו: זאת אומרת, לשבת עם המל"ג ולייצר איזושהי חצי שנה, משהו שכזה, שמביא אותם להשלמה לתואר ראשון.

<רוני גמזו: אני חושב שדיברנו על זה.

<רוני גמזו: אנחנו ישבנו עם קריית-אונו על הנושא.

<קלאודיה כץ: זה לקלינאי תקשורת.

<רוני גמזו: אז נצטרך להזיע גם על דברים אחרים.

<רוני גמזו: לגבי עוזר רופא - מה זה עוזר רופא?

<יהודה שרף: שם הוא כבר היה רופא.

<יהודה שרף: עד שהוא מקבל את הרישיון.

<רוני גמזו: אני רק אסביר מה הבעיה.

<רוני גמזו: הוא יכול להיות עוזר רופא, השאלה היא מה הן הסמכויות שיהיו לו.

<יהודה שרף: שבראשון לחודש יהיה לו יותר קל ללכת למכולת.

<רוני גמזו: כן, אבל אז שואל אותך מנהל בית-החולים שבא להעסיק אותו: מה זה "החיה" במירכאות הזו?

<רוני גמזו: מה הסמכויות שלו?

<רוני גמזו: רוני, תגיד לי מה הסמכויות שלו.

<רוני גמזו: ואז אני נתקע כי אין לי שום הגדרה בשום מקום, בשום חיים, בשום מצב צבירה, בשום דבר, מה זה עוזר רופא.

<רוני גמזו: בפקודת הרופאים כתוב את המילה "עוזר", אבל בשום מקום לא כתוב מה סמכויותיו, מיהו בכלל, מה ההכשרה שלו - שום דבר.

<רוני גמזו: לכן, ישנה ועדה שאני הקמתי אותה באוגוסט 12' ואמרתי להם: חבר'ה, עד סוף 12' תנו לי תשובה.

<רוני גמזו: לוקח להם זמן, הם רבים שם.

<רוני גמזו: זה סיפור ענק.

<רוני גמזו: הם רבים שם, רופאים עם אחיות וכל הדברים.

<רוני גמזו: הכול, כולם, מכל הכיוונים.

<רוני גמזו: אני דרשתי תשובה עד יוני 2013.

<רוני גמזו: בסופו של דבר, בחודש הבא הם יצטרכו לי לתת תשובה מה זה עוזר רופא, אם בכלל.

<יהודה שרף: תודה.

<יהודה שרף: את האחיות המיילדות נביא לשולחן העגול.

יואל רזבוזוב: יופי, תודה.

יואל רזבוזוב: ליזי מרטין, בבקשה.

<עליזה מרטין: שלום.

<עליזה מרטין: גם אני מברכת את היושב-ראש, את המנכ"ל ואת השרה ואת חברי הכנסת.

<עליזה מרטין: אני מ"נפש בנפש", ואני מדברת בשם הפורום להסדרת רישוי לעולים בעלי מקצועות רפואיים.

<עליזה מרטין: אנחנו כתבנו נייר עמדה שנמצא אצלכם.

<עליזה מרטין: מאוד חשוב שתעיינו בזה אחר כך.

<עליזה מרטין: אני רק רוצה לגעת בכמה נקודות קצרות.

<עליזה מרטין: קודם כל, אני גם מצטרפת לברכות למנכ"ל.

<עליזה מרטין: באמת לא היינו יכולים לבקש מנכ"ל יותר מקשיב ומתחשב מזה, ואנחנו באמת רוצים להגיד תודה.

<עליזה מרטין: אלה כמה דברים שעדיין לא קיבלו מענה ואנחנו רוצים להעלות אותם בפורום הזה כי הם קשורים לשינויי מדיניות יותר גדולים.

<עליזה מרטין: קודם כל, מה שנמצא במספר 1, תקופת התאמה לקבלת הכרה בהתמחות.

<עליזה מרטין: נכון להיום, יש רופאים שמגיעים ממדינות הפטור.

<עליזה מרטין: הם מקבלים באופן יחסי, למעט המבחן בעברית שכבר דנו עליו, רישיון כללי לעסוק ברפואה ממשרד הבריאות, ואז הם צריכים על-פי המועצה המדעית בדרך כלל לעבוד במשך שלושה חודשים, משהו שנקרא תקופת התאמה בבית-חולים בהתמחות שלהם.

<עליזה מרטין: למשל, בגסטרואנטרולוגיה, בניאונטולוגיה - מה שזה לא יהיה.

<עליזה מרטין: שלושת החודשים האלה בדרך כלל ממומנים על-ידי משרד הקליטה.

<עליזה מרטין: משרד הקליטה מעביר את הכסף לבית-החולים כדי שבית-החולים ייקח אותם לשלושה חושים האלה.

<עליזה מרטין: בסוף השלושה החודשים מנהל המחלקה שולח מכתב והם יכולים לקבל הכרה בהתמחות.

<עליזה מרטין: נכון להיום - ואני עם זה ביחד עם קלאודיה, אנחנו ביחד בעצומה הזאת - אין תקציב לאנשים האלה.

<עליזה מרטין: לי יש אין ספור רופאים שעלו מארצות-הברית, קנדה ואנגליה, ויש גם ממדינות אחרות, מצרפת, שיושבים בבית עם רישיון כללי לעסוק ברפואה ולא יכולים במשך השלושה חודשים האלה לעבוד בבית-החולים כדי לקבל הכרה בהתמחות.

<עליזה מרטין: הם פונים לבית החולים ואומרים לבית החולים שהם מוכנים לעבוד בהתנדבות ובית-החולים על-פי חוק לא יכול לאפשר להם.

<עליזה מרטין: אין תקציב לדבר הזה.

<עליזה מרטין: אני לא יודעת בדיוק מאיפה הדבר יגיע.

יואל רזבוזוב: למה בית-החולים לא יכול לאפשר?

יואל רזבוזוב: האם הוא לא מקבל אותם בגלל השפה?

<רוני גמזו: אף אחד לא משלם את זה.

<קלאודיה כץ: 91 איש אצלי על השולחן.

<קלאודיה כץ: יש בעיה עם תקציב המדינה.

<קלאודיה כץ: מן הסתם, כולנו יודעים שהתקציב עדיין לא בתוקף.

<קלאודיה כץ: התקציב הקיים הוא רק תקציב המשכי.

<קלאודיה כץ: מי שהיה אצלך מועסק במשרד הבריאות ובקופת חולים, המשכנו את העסקתו.

<קלאודיה כץ: כל חדש שאמור להיכנס למערכת הבריאות, לא רק לשלושה חודשים, לשישה, לכל הדבר הזה אין תשלום.

<רוני גמזו: הבנתי.

<רוני גמזו: יש לי שאלה.

<רוני גמזו: קלאודיה, אחרי התקציב ההמשכי יש לכם בתקציב להם?

<קלאודיה כץ: כן, כן.

<רוני גמזו: כל מי שמיועד לבתי-חולים ממשלתיים אני אדאג שהוא ייכנס, ולאחר מכן אתם תעבירו כשיגמר התקציב.

<רוני גמזו: בבתי-חולים ממשלתיים, בבית שלי, אני יודע למצוא את הגרושים האלה כדי למצוא את שלב מעבר.

<רוני גמזו: אבל לאחר מכן, אתם - - -.

<רוני גמזו: זאת אומרת, זה רק עניין תזרימי.

<רוני גמזו: זה יגיע יותר מאוחר.

<קלאודיה כץ: זה עניין תזרימי וזה גם עניין של רטרו, שלא ייווצר מצב שכשאנחנו נקיים את הוועדה משרד האוצר יגיד לנו: עשיתם פעולה רטרו, אסור לך לעשות רטרואקטיבי.

<קלאודיה כץ: זו ועדת חריגים באוצר.

<קלאודיה כץ: אם אתם מסדירים את זה אני - - -

<עליזה מרטין: זו בעיה.

<עליזה מרטין: גם כאשר יש תקציב, בדרך כלל לוקח זמן לתקציב להגיע.

<עליזה מרטין: מי שמקבל רישיון כללי לעסוק ברפואה מחכה שישה חודשים עד שהוא יוכל לעשות את השלושה החודשים האלה - חבל.

<קלאודיה כץ: הבעיה היא בסיס התקציב.

<קלאודיה כץ: בסיס התקציב לא מכסה את כלל הפונים, לצערי הרב.

<קלאודיה כץ: הוא בעייתי מאוד.

<קלאודיה כץ: לפני שנכנסתי לוועדה היתה לי שיחה עם רפרנט שלכם באוצר.

<קלאודיה כץ: הדרישה היא 15 מיליון, וכרגע בהבטחה אנחנו מתוקצבים על 11 מיליון.

<קלאודיה כץ: מן הסתם, יש חוסר של 4 מיליון שקל.

<עליזה מרטין: למה יש רופאים שכן מקבלים את התקציב ורופאים שלא?

<קלאודיה כץ: לא, אין דבר כזה.

<קלאודיה כץ: מי שמגיע על-פי התור ראשון מקבל, והיתר מחכה.

<קלאודיה כץ: זו בעיה מאוד מאוד גדולה.

<רוני גמזו: שוב, כל מי שיש לו כתובת לבית-חולים ממשלתי, תנו לי את הרשימה.

<רוני גמזו: אנחנו נכניס אותם בפנים כרגע בדרך שאני אקח על עצמי.

<רוני גמזו: לאחר מכן נמצא את ההתחשבנות המאוחרת שלכם.

<רוני גמזו: לא לתת להם לחכות בגלל שהמדינה החליטה עם השטויות האלה של ה - - -

<קלאודיה כץ: בהנחיה שלכם פנימית לבתי-החולים יקבלו אותם בשמחה.

<קלאודיה כץ: אני אעביר לכם רשימה.

יואל רזבוזוב: יפה, תודה רבה.

<עליזה מרטין: לפני שהגענו לישיבה הזו עשינו סטטיסטיקה ובדקנו מבין כל המקצועות הרפואיים איפה העולים נמצאים במצוקה הגדולה ביותר, באלו מקצועות.

<עליזה מרטין: אני חושבת שאלו נושאים שלא דנו בהם מספיק בשולחן העגול.

<עליזה מרטין: התשובה היא שבסיעוד ובפסיכולוגיה יש את החסמים הגדולים ביותר.

<עליזה מרטין: רוב העולים שלנו לא מקבלים רישוי במקצועות האלה.

<עליזה מרטין: אני באמת חושבת שאנחנו צריכים להקצות במסגרת השולחן העגול רק לשני המקצועות האלה, ולנסות לטפל בהם באופן פרטני.

יואל רזבוזוב: כבוד השרה אמרה שהיא גם מוכנה להשתתף בשולחן העגול.

יואל רזבוזוב: אם אתם רוצים, תפנו אלינו גם בקשה ואנחנו נעשה גם דיון לפני.

יואל רזבוזוב: אני מקווה שהדברים האלה יפתרו בשולחן העגול.

יואל רזבוזוב: פרופ' רוני גמזו מנכ"ל משרד הבריאות חייב לעזוב על מנת להגן על השרה שלנו, וזה חשוב מאוד.

יואל רזבוזוב: עם זאת, אני אתן לפרופ' חיים דורון לומר כמה מילים בקצרה.

<רוני גמזו: בשביל כבודו של פרופ' דורון אני אשאר.

<חיים דורון: קודם כל, אני מברך את השרה על המיקום שהיא נתנה לנושא הזה.

<חיים דורון: בכל זאת היא זמן קצר בתפקיד.

<חיים דורון: אני חוזר ומברך את מנכ"ל משרד הבריאות על המסירות שלו שהיא ללא תקדים, ועל הבעיות הקונקרטית שהוא סיפר לנו היום שהם באמת תרמו.

<חיים דורון: אבל זה לא מונע ממני להגיד כמה דברים, ואולי לא קלים, לגופו של עניין.

<חיים דורון: אני רוצה להגיד לכם שאני ספרתי בעניין החשוב הזה את מספר העולים שעלו מארצות אמריקה הלטינית בין 2010 ל-2013 - 42, כשכבר הוספתי שניים מספרד שאני יכול להניח שהם יורדים מארגנטינה או משהו דומה לזה.

<חיים דורון: לדעתי, ועד כמה שאני מכיר, ויש מצב בוונצואלה ואינני רוצה לפרט עוד דברים באמריקה הלטינית, הדבר הזה מבטא שהשיטה הקיימת ביחס לקבוצה הזאת מהארצות האלה היא מוטעית.

<חיים דורון: אני אפרט איפה היא מוטעית.

<חיים דורון: אני חייב להגיד, ואל תפרשו את זה כפרופגנדה.

יואל רזבוזוב: אנחנו פתוחים לשמוע הכול.

<חיים דורון: אני יזמתי בשנות החמישים כשהיה מחסור חמור של רופאים בנגב ובגליל, תוכנית של עליית רופאים מארגנטינה שבאו בהתחייבות רק של שנת עבודה.

<חיים דורון: אז היתה הסוכנות היהודית, משרד הקליטה עוד לא היה קיים וקופת חולים הכללית.

<חיים דורון: באו 13 קבוצות, 250 רופאים שבאותן השנים אפשר להגיד שפתרו את הבעיה של מחסור ברופאים בנגב ובגליל.

<חיים דורון: עם תוכנית מאורגנת כמובן שנתנה תשובה לצרכים שלהם.

<חיים דורון: ההתחייבות היתה לשנת עבודה ורובם המכריע חיים בארץ.

<חיים דורון: היות והשרה דיברה, ובצדק, שמשרד הבריאות מעוניין לשמור על הרמה ואני מצטרף לזה, עשיתי פשוט בחינה לזיכרון שלי.

<חיים דורון: רק מתוך הזיכרון שלי רשמתי 17 מנהלי מחלקות ורופאים בכירים ברפואה הישראלית שלמדו בארגנטינה.

<חיים דורון: למה אני אומר את זה?

<חיים דורון: אני אומר את זה מכיוון ששתי הטעויות הגדולות בקשר לרופאים האלה, ואפשר לקבל לא רק בגלל שהיום אין עלייה יזומה, לסוכנות היהודית יש מדיניות שונה ואחרת, ואני מצטער על כך, ליזום תוכניות של עליית בעלי מקצוע.

<חיים דורון: שתי הטעויות: האחת היא היסטורית.

<חיים דורון: הרבה שנים, לפני שפרופ' גמזו נכנס לתפקידו, חילקו את הרופאים היהודים בעולם בין אלה שבאים מהארצות האנגלו-סקסיות וצרפת שיש להם פטור.

<חיים דורון: אני לא מתווכח עם הפטור ולא בא להציע להכביד עליהם.

<חיים דורון: אבל הרושם שזה עשה על רופאים יהודים בארצות האלה שאני מתייחס הוא עד היום הזה קשה ביותר.

<חיים דורון: זה קטגוריה שנייה.

<חיים דורון: הטעות השנייה, ופה אני אומר לכם בביטחון מלא, תעשו את הבחינה שאתם תקבעו, אם זה בחינה לסטאז', ל-license, קלינית - אני לא נכנס לזה.

<חיים דורון: קלינית זה יותר טוב - אבל אחרי שנת עבודה בבית-החולים, ולא את הבחינה לפני שנת עבודה בבית-החולים.

<חיים דורון: זוהי טעות קשה ביותר כלפי העלייה הזאת.

<חיים דורון: אני רוצה להזכיר שבעשרות השנים הראשונות לקיום המדינה, לפני החוק של הבחינות, מי שלמד בבית-ספר מוכר לשש שנות לימוד ולא לשבע, חייבו אותו בשנת עבודה בבית-חולים לפני כל דבר אחר.

<חיים דורון: אחר כך בא כל העניין עם הבחינות וכל ההסתבכויות.

<חיים דורון: אתם אומרים: רופאים ישראלים שלמדו בהונגריה - יש בחינת סטאז' ויש אחר כך שנת סטאז'.

<חיים דורון: תהפכו את הסדר.

<חיים דורון: קצת לימוד באולפן.

<חיים דורון: זה חיוני, קצר.

<חיים דורון: אבל אני לימדתי טרמינולוגיה רפואית בעברית בבית-חולים בנגב לרופאים העולים האלה בזמן עבודתם הרפואית.

<חיים דורון: יש עוד שעות עבודה.

יואל רזבוזוב: פרופ' חיים דורון.

יואל רזבוזוב: רוני מתנצל, הוא חייב לעזוב.

יואל רזבוזוב: תודה רבה לך, מנכ"ל משרד הבריאות.

יואל רזבוזוב: תודה על הזמן.

<רוני גמזו: אני מתנצל.

<חיים דורון: כשאני מציע דברים כאלה אומרים לי: החוק, המשפט והתקנות.

<חיים דורון: רבותי, החוק והתקנות צריכים לשרת את העניין, ולא להיפך.

<חיים דורון: כל הכבוד ל - - -

יואל רזבוזוב: אני מקבל את הטענות שלך ואני חושב שאפילו ראוי להעלות את זה בכתב, את ההמלצות.

יואל רזבוזוב: ראית ששרת הבריאות וגם המנכ"ל די פתוחים להצעות.

יואל רזבוזוב: אנחנו נדאג להעביר להם את זה.

יואל רזבוזוב: רבותי, אסור לצאת עכשיו בגלל התרגיל.

יואל רזבוזוב: אנחנו סגורים.

יואל רזבוזוב: אנחנו נמצאים במקלט, אנחנו הכי מוגנים פה כך שאפשר להמשיך בדיון.

יואל רזבוזוב: אסתר בלום ביקשה לדבר, בבקשה.

<אסתר בלום: תודה רבה, יושב-ראש הוועדה.

<אסתר בלום: תודה רבה לדב ליפמן שהעלה את הנושא.

<אסתר בלום: רצינו גם להודות לשרה ובאמת למנכ"ל על העבודה מאומצת ועל השולחן שהם עושים איתנו, עם ארגוני העולים.

<אסתר בלום: זה באמת לא פשוט, זה לא מובן מאליו.

<אסתר בלום: הוא באמת נכנס איתנו לכל הנושאים שאנחנו מעלים ואנחנו מאוד מאוד רצינו להודות לו על כך, ובכל זאת נעשה את זה במפגש.

<אסתר בלום: יש דברים שלא תמיד אנחנו יכולים לפתור שם, כל הדברים שקשורים גם לחקיקה וגם לתקציבים.

<אסתר בלום: השרה אמרה שהיא באמת אוהדת ועלייה והיא אומרת: איזה אנשים יפים ומדהימים מגיעים, ואנחנו נעשה את הכול שלא יהיו להם חסמים.

<אסתר בלום: אבל השורה התחתונה היא שאנחנו עוסקים באין ספור חסמים, האחד אחרי השני.

<אסתר בלום: צריך למצוא תהליך קליטה רכה לאותם העולים.

<אסתר בלום: משרד הקליטה הציג את הפרויקט שם שעשו בשביל הרופאים יוצאי חבר מדינות העמים כבר שנה רביעית.

<אסתר בלום: יש שם 99% אחוזי הצלחה, אם אני לא טועה.

<אסתר בלום: זו תוכנית שבה אתה מביא לארץ אדם כתייר והוא נכנס לתוכנית ובסוף התוכנית הוא רופא.

<אסתר בלום: בתקופה הזאת הוא נכנס לחממה.

<אסתר בלום: כך צריך לעשות עם כל העולים שלנו, ובטח שלא לחכות כל כך הרבה חודשים לקבל תשובות.

<אסתר בלום: כל הדברים האלה כתובים בנייר העמדה, אם זה לחכות עד שהאולפן נפתח.

<אסתר בלום: חצי שנה אדם נמצא על הספה שלו בבית והוא אוכל את הלב והוא אומר: מה אני צריך לעשות ואיך אני יכול לפרנס את המשפחה שלי?

<אסתר בלום: אלו דברים שנראים כל כך קטנים וכל כך טכניים - מתי ייפתח האולפן - אבל מחכים, וזה מובן, שיהיו מספיק אנשים שירשמו לאולפן כדי לפתוח אותו.

<אסתר בלום: אם אנחנו רוצים עלייה אז בואו נגדיר מלכתחילה מתי האולפן ייפתח וכל כמה זמן כך שאדם יוכל לבנות את החיים שלו לפי זה.

<אסתר בלום: אפילו אם יהיו 12 אנשים ולא 15 אז בואו נלך לקראתו כי האדם הזה הוא נכס אדיר למדינה.

<אסתר בלום: אנחנו במחסור בכל המקצועות האלה, אנחנו רוצים.

<אסתר בלום: האנשים האלה באים עם מוטיבציה מאוד גדולה ולא עולים לנו כל כך הרבה כסף.

<אסתר בלום: אגב, תודה על הנתונים.

<אסתר בלום: לא ידעתי שהם כן עולים לנו כל כך הרבה כסף.

<אסתר בלום: אבל רופא שסיים את הלימודים שלו בארץ עולה פחות או יותר חצי מיליון שקל.

<אסתר בלום: זה הרבה יותר כסף.

<אסתר בלום: אם אנחנו רוצים תרגומים של מבחנים, האם אנחנו מדברים על סכומי עתק?

<אסתר בלום: אם יש ארבעה אנשים שצריכים לעבור, האם אנחנו צריכים להרוס להם את החיים במהלך שנה, שנתיים?

<אסתר בלום: לעשות עוד בחינה ולחכות לאולפן ולחכות לתהליך הזה ולחכות לעוד דבר?

<אסתר בלום: כל התהליך הזה יוצר, בסופו של דבר, שאדם יכול למצוא את עצמו שנתיים וחצי פלוס בבית בכל מיני עבודות מזדמנות.

<אסתר בלום: איך הוא יכול להמשיך לחיות כאן?

<אסתר בלום: אתם מבינים שזה לא רק ביצה ותרנגולת כאן.

<אסתר בלום: כאן בחממה שלנו אולי אנחנו מוגנים כרגע, אבל תדעו שהיום בפייסבוק וברשתות החברתיות ובקשרים אנשים אומרים: אל תעלו, זה מאוד קשה.

<אסתר בלום: אנחנו כבר שנתיים מחכים ומחכים וזה קשה לנו.

<אסתר בלום: אין לנו כסף, אין לנו כבר רזרבות של כסף ואנחנו לא יכולים להמשיך כך.

<אסתר בלום: כל העניין הוא האם אנחנו רוצים להביא את האנשים האלה.

<אסתר בלום: אם אנחנו רוצים להביא אותם אנחנו צריכים לעשות.

<אסתר בלום: יהודה שרף דיבר קודם על הסוויץ'.

<אסתר בלום: זה נכון שיש סוויץ' ענק במשרד הבריאות בכך שבאמת המנכ"ל נותן לנו אפשרות לדבר איתו ולפתור בעיה, בעיה, וכמו שהוא גם אמר להעלות נושאים של עולים באופן ספציפי - זה נכון.

<אסתר בלום: אבל ברמה שלכם, ברמה של החקיקה, ברמה של עידוד עלייה, ברמה שאנחנו מדינה קולטת, אנחנו צריכים לעשות גם כן את הסוויץ' ולהגיד שאנחנו צריכים להשקיע עוד יותר ולתת את האמצעים גם למשרד הבריאות וגם למשרד הקליטה בעיקר כדי שכל התהליך הזה יהיה מאוד לא מסורבל, יהיה מאוד קל.

<אסתר בלום: מכל המדינות אדם שייכנס יידע בדיוק מה הוא צריך לעשות, תוך כמה זמן הוא יוכל לעסוק במקצוע שלו.

<אסתר בלום: אנשים יודעים כיום שלא כדאי להגיע לפה.

<אסתר בלום: אנחנו נמצאים בתחרות עם כל מדינות העולם.

<אסתר בלום: כולם רוצים מוחות ואנחנו גם רוצים אותם, הם יהודים.

<אסתר בלום: אם נעשה מאמץ, אנחנו נמגנט.

<אסתר בלום: אם לא - אנחנו פשוט נפסיד אותם.

<אסתר בלום: זה תלוי בנו.

<אסתר בלום: כל מה שאנחנו הזכרנו עם נושא הבחינות, ועדות מקצועיות שאפשר לחכות חודשים עד שוועדה מתקיימת.

<אסתר בלום: צריך להבין, מי שנמצא בוועדה המקצועית אלה הם מתנדבים, אנשים מתנדבים.

<אסתר בלום: כל הכבוד להם ותודה רבה להם שהם מתנדבים לעשות את זה.

<אסתר בלום: הם עולים ותיקים שהציעו להתנדב שם.

<אסתר בלום: אבל הוועדות האלה מתכנסות בפעם ב-, ובינתיים העולה מחכה ומחכה לקבל.

<אסתר בלום: בסופו של דבר, הוא יקבל את הרישיון, אבל הוא חיכה בינתיים שנתיים וחצי.

<אסתר בלום: תודה רבה לכם.

יואל רזבוזוב: אסתר, תודה.

יואל רזבוזוב: יש לי הצעה.

יואל רזבוזוב: שמענו הרבה בעיות ולא את כולן הצלחנו לפתור ולא הכול יגיע לשולחנות העגולים.

יואל רזבוזוב: אני וחברי דב ניקח כל נושא.

יואל רזבוזוב: תכינו לנו דף עמדות.

יואל רזבוזוב: אנחנו נלמד את הנושא לעומק, נשאל אתכם הרבה שאלות.

יואל רזבוזוב: בסוף עם הכוח שלנו נלך לשרת הבריאות, למנכ"ל המשרד.

יואל רזבוזוב: כל עוד זה קשור לעלייה, ואנחנו רואים את כל החסמים האלה, אנחנו ננסה להסיר אותם.

יואל רזבוזוב: אני לא יכול להבטיח.

יואל רזבוזוב: חלק מהדברים הם סעיפים תקציביים וזה יותר קשה.

יואל רזבוזוב: זו הנקודה ונצטרך ללכת לאוצר.

<אסתר בלום: זו הנקודה העיקרית.

<אסתר בלום: זה המסר שרצינו להעביר לשרה כי באמת אנחנו מעלים כל נושא וכל חסם מול המנכ"ל בשולחן העגול.

יואל רזבוזוב: אנחנו נלמד, אנחנו נהיה הזרוע הביצועית שלכם.

יואל רזבוזוב: אנחנו נלך לשרה ואנחנו באמת נעמוד על זה.

יואל רזבוזוב: גם השרה היא בעד עלייה ואנחנו רוצים לקלוט את הציבור הזה.

יואל רזבוזוב: זה חשוב לנו וחשוב גם שידברו אל היהודים בתפוצות עד כמה טוב בישראל ועד כמה קולטים פה, ולא ההיפך.

יואל רזבוזוב: אנחנו באמת ניקח את זה ברצינות ונקיים כמה ישיבות.

יואל רזבוזוב: אתם תכינו לנו דפי עמדות, אנחנו נלמד אותם.

יואל רזבוזוב: אנחנו גם נשאל אתכם הרבה שאלות לפני שאנחנו הולכים.

יואל רזבוזוב: דב, האם אתה מקבל את זה?

דב ליפמן: ודאי.

דב ליפמן: קודם כל, אני מתנצל בפני אלה שהגיעו ולא קיבלו את הזכות לנאום.

דב ליפמן: פשוט היו לנו הרבה אנשים שרצו לדבר.

דב ליפמן: אבל אני חושב שיוצאים מפה עם בשורה טובה וזה שבאמת שיש שיתוף פעולה של יושב-ראש הוועדה, של המנכ"ל והשרה.

דב ליפמן: אני חושב שאנחנו נשתף פעולה לעזור ולעודד עולים חדשים שכבר הגיעו ארצה ואלו שרוצים להגיע.

דב ליפמן: בעזרת השם, את כל המחסור בתחום הרפואה אנחנו נמלא מעולים שרוצים לעלות ארצה.

דב ליפמן: כנציגים שנינו נעבוד יחד מול השרה ומול המנכ"ל ונעשה המון, בעזרת השם.

יואל רזבוזוב: דב, תודה.

יואל רזבוזוב: אלן, בבקשה.

<אלן זיתון: קודם כל, אני רוצה להגיד שהיתה לנו אפשרות לשבת עם כל הצוות פה של משרד הבריאות.

<אלן זיתון: אני חייב להגיד שאני מבין את העמדה שלהם.

<אלן זיתון: הם נמצאים במצב שהם מקבלים חוק והם מתמודדים עם כל מיני סוגים של אנשים כשבסופו של דבר הם רוצים לעזור.

<אלן זיתון: אני מכיר באופן אישי כל אחד והם רוצים לעזור.

<אלן זיתון: מצד שני, הם צריכים לשמור על החוק וזה לא קל.

<אלן זיתון: אני רוצה לתת דוגמה אחת של הפרה-רפואיים הצרפתיים שמאוד פשוט להסתכל עליה.

<אלן זיתון: הכנו כאן דף עם גרף צבעוני.

<אלן זיתון: לגבי האנשים הפרה-רפואיים שבאים מצרפת - התואר הוא לא תמיד תואר שהוא מתאים בדיוק לסיטסם הישראלי.

<אלן זיתון: כולם יודעים שזה לא אומר שהתואר הצרפתי הוא פחות טוב מהישראלי.

<אלן זיתון: אני חושב שכולם מסכימים שהרמה גם בצרפת מאוד גבוהה.

<אלן זיתון: אבל פה אנשים נופלים בחוק ולא חושבים תמיד על כל הנקודות.

<אלן זיתון: הנה קבוצה של חמישים אנשים במקצוע פרה-רפואיים שמחכים ללא פתרון.

<אלן זיתון: למה ללא פתרון?

<אלן זיתון: כי החוק לא חשב על הפתרון.

<אלן זיתון: מנכ"ל משרד הבריאות הוא מאוד יצירתי והוא מציע פתרון.

<אלן זיתון: מה הפחד?

<אלן זיתון: הפחד שזה ייקח עוד שנתיים להתחיל בפתרון הזה כי צריך את המל"ג, צריך את משרד החינוך, צריך את משרד הבריאות, צריך כסף ממשרד הקליטה.

<אלן זיתון: הייתי רוצה לבקש שבאמת שזה יהיה כמו Task Force, שבאמת יהיה מישהו שירכז בצורה מאוד מאוד רצינית את כל השחקנים ביחד עם מטרה, לשים מטרת זמן.

<אלן זיתון: אנשים מחכים חמש שנים בל לעבוד.

<אלן זיתון: הם עושים עבודה של גננת במקום להיות קלינאי תקשורת.

<אלן זיתון: אל תתנו להם לחכות שנתיים.

<אלן זיתון: בואו נמצא שהמטרה תהיה גם בזמן ולא להגיד שיש זמן.

<אלן זיתון: לאנשים האלה אין זמן.

<אלן זיתון: בוא נעשה שעד סוף השנה יימצא להם פתרון כולל שיאפשר להם להיכנס למשהו שכן מתאים לחוק, יש לו כסף לעשות אותו, ובאמת עם מטרה להסדיר את העניינים האלה.

יואל רזבוזוב: אם זה מתאים לחוק ויש כסף אז זה פשוט.

יואל רזבוזוב: כמו שאמרתי, אנחנו פה.

יואל רזבוזוב: אנחנו מוכנים לקלוט את הבקשות, ללמוד אותן ולהעביר.

יואל רזבוזוב: בילנה, בבקשה.

<בילנה שחר: שמי בילנה שחר, אני מנהלת אגף עלייה וחוויות בישראל בסוכנות היהודית, ביחידה לדוברי רוסית.

<בילנה שחר: אני שמחה להיות כאן.

<בילנה שחר: אני מצטרפת כמובן לברכות של יהודה.

<בילנה שחר: למעשה, אני רוצה להתייחס לנקודה של השפה העברית.

<בילנה שחר: אני לא ארחיב על זה כי אני יודעת שאנחנו נדבר על זה בשולחנות העגולים.

<בילנה שחר: אני כן רוצה להתייחס רק לנקודה אחת בעניין העברית וזו היתה פסקה אחת במצגת של המנכ"ל, אם אתם זוכרים – "מסע".

<בילנה שחר: "מסע" זו אומנם פסקה אחת, אבל למעשה אנחנו באמצעות ותודות לפרויקט הנפלא הזה של "מסע" מביאים לכאן לא מעט עולים, עולים עם מקצועות שונים, וכמובן בתחומי הרפואה.

<בילנה שחר: אם אנחנו מדברים מ-2009 עד 2012, אנחנו מביאים בערך כ-300 עולים רופאים.

<בילנה שחר: זה נתון משמעותי כאשר נכון להיום העולים הללו לא נדרשים למבחן בעברית ואנחנו מאוד חוששים שהתקנה הזו למעשה תמנע את ההגעה שלהם.

<בילנה שחר: אם מישהו היום חושב שעולים מברית-המועצות לשעבר, ובעיקר רופאים, אבל לא רק רופאים, עולים לישראל כך באופן פשוט אז הוא טועה ומאוד טועה.

<בילנה שחר: לכן, אנחנו כן מפתחים את הנושא של תוכניות התעסוקה.

<בילנה שחר: התוכניות וההכנה לקורסים בתחום הרפואה מוכיחים את עצמם.

<בילנה שחר: אנחנו רואים כ-80% הצלחה בתוכניות.

<בילנה שחר: זה דבר שהוא חסר תקדים.

<בילנה שחר: אנחנו מסתכלים על הנתונים ומשווים אותם בכלל להצלחה במבחני הרישום, אנחנו רואים שגם ב"מסע" וגם בתוכניות עלייה כ-80% מצליחים ועוברים את המבחן הזה.

<בילנה שחר: אנחנו לא יכולים לוותר על הנתון הזה.

<בילנה שחר: לכן, אני מאוד מבקשת כן לתת על זה את הדעת בשולחנות העגולים ולא להקשות על אותם אנשים שמתלבטים לגבי עלייה, מגיעים לכאן במסגרת "מסע", ומחליטים כן אחר כך להישאר.

יואל רזבוזוב: מה ההמלצה שלך?

יואל רזבוזוב: האם לא לעשות את המבחן?

<בילנה שחר: להשאיר את המצב כפי שהוא היום.

<בילנה שחר: זאת אומרת, הם לא מחויבים היום במבחן.

יואל רזבוזוב: אבל זה כבר עבר.

<אסתר בלום: ההמלצה שהצענו היתה לתת להם בכל זאת אפשרות לעסוק במקצוע שלהם ובסוף השנה אחרי ש- - -

יואל רזבוזוב: זה מה שהעלינו לפני זה והשרה הסכימה.

יואל רזבוזוב: זה יעלה גם בשולחנות העגולים.

יואל רזבוזוב: בעיקרון, הכיוון הוא נכון.

יואל רזבוזוב: הסברנו גם למנכ"ל שזה לא חוק, זה לא חקיקה.

יואל רזבוזוב: זו תקנה שצריך להעביר.

<קריאות: לא, זה חקיקה ראשית.

יואל רזבוזוב: אה, עכשיו זה כבר חקיקה?

<אמיר שנון: לא, הסברתי קודם.

<אמיר שנון: מדובר בחוק והתקנות מדברות על הפטורים מהדרישה.

<אמיר שנון: הדרישה היא בחוק.

יואל רזבוזוב: אנחנו נלמד את הדרך הנכונה לשנות.

<קריאה: אני לא יודעת אם כתוב בחוק מתי.

<קריאה: החוק אומר שזה תנאי לקבלת הרישיון.

<קריאה: אה, תנאי לקבלת הרישיון.

יואל רזבוזוב: אנחנו נלמד ונראה באיזה מסגרת ואיך אנחנו משנים את זה.

יואל רזבוזוב: בעיקרון, יש לנו בואו נגיד עדיין לא הסכמה סופית, אבל הכיוון הוא מאוד מאוד חיובי לפי מה שנדמה לי.

יואל רזבוזוב: גלדיס, בבקשה.

<גלדיס ברזובסקי: גלדיס ברזובסקי מהתאחדות עולי אמריקה הלטינית.

<גלדיס ברזובסקי: אני רוצה להגיד תודה לפרופ' דורון שהעלה את הנושא של העולים מדרום אמריקה.

<גלדיס ברזובסקי: בדרום אמריקה יש לנו אוניברסיטאות מצוינות ברשימה של האוניברסיטאות בעולם.

<גלדיס ברזובסקי: לעולים מדרום אמריקה קשה לבוא לארץ בחוסר ודאות מוחלט אם הם כן יקבלו את הרישוי או אם הם לא יקבלו את הרישוי.

<גלדיס ברזובסקי: אני מברכת על זה שיצאה איזושהי תוכנית שאפשר כבר לפני העלייה לתרגם ולבדוק האם הם כשירים לעבור את המבחן בארץ עוד לפני שהם עולים כי אז הם באים כבר עם הביטחון שהם יוכלו.

<גלדיס ברזובסקי: גם אם הם יודעים מתי המבחנים מתקיימים אז הם מארגנים את הנסיעה שלהם לקראת המבחן ולא נשארים פה חצי שנה או שנה בלי לעסוק ברפואה.

<גלדיס ברזובסקי: אני רציתי להעלות את נושא רפואת השיניים.

<גלדיס ברזובסקי: אני רציתי להציע שוויון זכויות גם לרופאי שיניים.

<גלדיס ברזובסקי: רופא כללי שיש לו 14 שנות ניסיון צריך איזשהו ליווי של רופא והוא לא צריך לעבור את המבחן, הוא צריך את המבחן בעל-פה.

<גלדיס ברזובסקי: ברפואת שיניים אין דבר כזה.

<גלדיס ברזובסקי: ברפואת שיניים לא משנה אם יש לו עשרים שנות ניסיון, הוא צריך לעשות את המבחן של רופאי השיניים.

<גלדיס ברזובסקי: יש לי פה דוגמה של רופא שיניים שהיה בברזיל רופא של הצבא הברזילאי ויש לו עשרים שנות ניסיון.

<גלדיס ברזובסקי: בברזיל לא עובדים באנגלית.

<גלדיס ברזובסקי: הם לא יודעים אנגלית, הם יודעים פורטוגזית.

<גלדיס ברזובסקי: בקושי הם יודעים ספרדית.

<גלדיס ברזובסקי: הרופא הזה לא עבר את המבחן בגלל שלוש נקודות.

<גלדיס ברזובסקי: הוא יצא כדוגמה בעיתון של מודיעין, חובבי ציון.

<גלדיס ברזובסקי: זאת אומרת, הוא בא עם כל הציונות לארץ.

<גלדיס ברזובסקי: הם מאוד מרוצים.

<גלדיס ברזובסקי: היתה לו קליניקה פרטית בברזיל וכאן הוא צריך לעבור.

<גלדיס ברזובסקי: הוא לא עבר בגלל שלוש נקודות או שאלה אחת או שתיים, אני לא יודעת כמה זה שלוש נקודות.

<גלדיס ברזובסקי: עכשיו יש לו משפחה, אישה וילדים והוא לא יכול להתפרנס.

<גלדיס ברזובסקי: יש לי מכתב של רופא מבאר-שבע שמוכן להעסיק אותו מחר בבוקר.

<גלדיס ברזובסקי: הוא לא יכול לעסוק ברפואת שיניים בגלל זה.

<גלדיס ברזובסקי: אם היו משווים את הזכויות שלו לרופא קליני, לרופא רגיל, הוא לא היה צריך לעשות את המבחן.

<גלדיס ברזובסקי: מספיק שהוא היה עובד עם הרופא הזה והיה מקבל את הרישיון.

יואל רזבוזוב: האם יש איזושהי ועדת ערעורים שבוחנת ורואה את העבר של הרופא, מה הוא עשה ומה קורה אם הוא באמת נופל על משהו קטן?

<אמיר שנון: יש ועדות מייעצות שבוחנות מקרים, אבל לאו דווקא כאלה שנכשלו בבחינה.

<אמיר שנון: ברור שאם הציון העובר הוא 60 ומישהו קיבל 57 אז הוא נכשל.

<אמיר שנון: אין מה לעשות, אי-אפשר לשנות את הדברים האלה.

<אמיר שנון: אגב, אצל רופאי שינים, גם בוגרי הארץ וגם בוגרי חו"ל, צריכים לעבוד מבחינת הרישוי בשביל לקבל רישיון.

<אמיר שנון: יש הבדל בין אלה לאלה וכבר דנו בנושא הזה הרבה פעמים.

<אמיר שנון: גם רופאים, אגב, לא מקבלים את הרישיון באופן אוטומטי.

<אמיר שנון: אם הם עסקו 14 שנה הם עוברים הסתכלות, ואחר כך יש להם בחינה בעל-פה.

<אמיר שנון: לרופאי שיניים יש בעיה בנושא הזה כי המגזר ברובו עובד באופן פרטי ולא במסגרות ציבוריות, ולכן זה יותר מסובך.

יואל רזבוזוב: תודה לך.

יואל רזבוזוב: חברים, אני מצטער.

יואל רזבוזוב: אנחנו נאלצים לסיים את הישיבה.

יואל רזבוזוב: מי שלא הספיק לדבר יוכל לעשות זאת, יש לנו עוד הרבה הרבה פגישות בהמשך.

יואל רזבוזוב: אני כן מבקש מכם להכין דפי עמדות ואנחנו ננסה לסייע כמה שאנחנו נוכל.

יואל רזבוזוב: תודה רבה, הישיבה נעולה.